Kannada-LLM-Labs/Wikipedia-Kn huggingface dataset:
ನಾಡಿ ಜ್ಯೋತಿಷ

ನಾಡಿ ಜ್ಯೋತಿಷವು ತಮಿಳುನಾಡು, ಕೇರಳ ಮತ್ತು ಪಕ್ಕದ ಪ್ರದೇಶಗಳಲ್ಲಿ ಅಭ್ಯಸಿಸಲ್ಪಡುವ ಧರ್ಮ ಜ್ಯೋತಿಷದ ಒಂದು ರೂಪವಾಗಿದೆ. ಇದು ಎಲ್ಲ ಮನುಷ್ಯರ ಭೂತ, ವರ್ತಮಾನ ಮತ್ತು ಭವಿಷ್ಯದ ಜೀವನಗಳನ್ನು ಪ್ರಾಚೀನ ಕಾಲದಲ್ಲಿನ ಧರ್ಮ ಋಷಿಗಳು ಮುಂಗಂಡಿದ್ದರು ಎಂಬ ನಂಬಿಕೆ ಮೇಲೆ ಆಧಾರಿತವಾಗಿದೆ.

ಸಿದ್ಧಾಂತ 
ನಾಡಿ ಜ್ಯೋತಿಷದ ಮೂಲಭೂತ ಪರಿಕಲ್ಪನೆಯೆಂದರೆ "ನಾಡಿ". ಒಂದು ರಾಶಿಯಲ್ಲಿ ೧೫೦ ನಾಡಿಗಳಿರುತ್ತವೆ; ಒಂದು ರಾಶಿಯೆಂದರೆ ೩೦ ಕೋನಮಾನಗಳು. ರಾಶಿಚಕ್ರದ ಹನ್ನೆರಡು ರಾಶಿಗಳನ್ನು ಮೂರು ವರ್ಗಗಳಾಗಿ ಗುಂಪುಮಾಡಲಾಗುತ್ತದೆ: ಚರ, ಸ್ಥಿರ ಮತ್ತು ದ್ವಿಸ್ವಭಾವ ರಾಶಿಗಳು. ೧೫೦ ನಾಡಿಗಳ ನಾಮಕರಣವು ರಾಶಿಗಳ ಈ ಮೂರು ಪ್ರಕಾರಗಳಿಗೆ ವಿಶಿಷ್ಟವಾಗಿದೆ. ೩೬೦ ಕೋನಮಾನಗಳಲ್ಲಿ ೧,೮೦೦ ನಾಡಿಗಳಿವೆ. ಸಂಪೂರ್ಣ ರಾಶಿಚಕ್ರದಲ್ಲಿ ೪೫೦ ವಿಶಿಷ್ಟ ಹೆಸರುಗಳು ಮತ್ತು ಸಂಖ್ಯೆಗಳಿವೆ. ನಾಡಿ ಗ್ರಂಥಗಳು ಭವಿಷ್ಯವಾಣಿಯ ಮೂಲಭೂತ ಏಕಮಾನವಾಗಿ ನಾಡಿಯ ಈ ಪರಿಕಲ್ಪನೆಯನ್ನು ಬಳಸುತ್ತವೆ. ಹಾಗಾಗಿಯೇ ಅವನ್ನು "ನಾಡಿ ಅಂಶಗಳು" ಎಂದು ಕರೆಯಲಾಗುತ್ತದೆ.

ಉಲ್ಲೇಖಗಳು 

ಹಿಂದೂ ಜ್ಯೋತಿಷ
ನೆಗ್ಗಿಲು

ನೆಗ್ಗಿಲು ಜೈóಗೊಫಿಲೇಸೀ ಕುಟುಂಬಕ್ಕೆ ಸೇರಿದ ಒಂದು ಸಸ್ಯ. ಪಾಳು ಹೊಲ ಮುಂತಾದ ಸ್ಥಳಗಳಲ್ಲಿ ಬೆಳೆಯುತ್ತದೆ. ಟ್ರಿಬ್ಯುಲಸ್ ಟೆರೆಸ್ಟ್ರಿಸ್ ಶಾಸ್ತ್ರೀಯ ಹೆಸರು. ವಡದ ಕಾಂಡ ಮತ್ತು ಎಲೆಗಳ ಮೇಲೆಲ್ಲ ಒತ್ತಾಗಿ ರೋಮಗಳು ಬೆಳೆದುಕೊಂಡಿವೆ. ಎಲೆಗಳು ಸಂಯುಕ್ತ ಮಾದರಿಯವು; ಅಭಿಮುಖ ವಿನ್ಯಾಸದಲ್ಲಿ ಜೋಡಣೆಗೊಂಡಿವೆ. ಎಲೆಗಳ ತೊಟ್ಟಿನ ಬಳಿ ವೃಂತಪತ್ರಗಳುಂಟು.

ಸಾಮಾನ್ಯವಾಗಿ ಗಿಡದಲ್ಲಿ ವರ್ಷವಿಡೀ ಹೂ ಅರಳುವುವು. ಹೂ ಅರಳುವುದು ಎಲೆಯ ಕಂಕುಳಲ್ಲಿ. ಒಂಟೊಂಟಿಯಾಗಿ. ಹೂವಿನ ಬಣ್ಣ ಹಳದಿ. ಪುಷ್ಪಪಾತ್ರೆಯ ಭಾಗಗಳು ಮತ್ತು ದಳಗಳು ಬಿಡಿಬಿಡಿಯಾಗಿವೆ. ಕೇಸರಗಳು ದಳಗಳ ಎರಡರಷ್ಟು ಸಂಖ್ಯೆಯಲ್ಲಿವೆ. ಅಂಡಾಶಯ ಉಚ್ಚಸ್ಥಾನದ್ದು. ಹಣ್ಣಿನಲ್ಲಿ ಎರಡು ಮುಳ್ಳುಗಳಿವೆ. ಇವುಗಳ ಸಹಾಯದಿಂದ ಹಣ್ಣು ಪ್ರಾಣಿಗಳ ಚರ್ಮಕ್ಕೆ, ತುಪ್ಪಟಕ್ಕೆ ಇಲ್ಲವೆ ಕಾಲಿಗೆ ಚುಚ್ಚಿಕೊಂಡು ಹಣ್ಣು ಪ್ರಸಾರವಾಗುತ್ತದೆ.

ಈ ಗಿಡದ ಪ್ರತಿಯೊಂದು ಭಾಗಕ್ಕೂ ಔಷಧಿ ಮಹತ್ತ್ವ ಉಂಟು. ಯುನಾನಿ ಆಯುರ್ವೇದ ಪದ್ಧತಿಯ ಔಷಧಿಗಳಲ್ಲಿ ಎಲೆ, ಬೇರು, ಹಣ್ಣುಗಳ ಉಪಯೋಗ ಪ್ರತಿಪಾದಿತವಾಗಿದೆ. ಚೀನ, ಯೂರೋಪು ಖಂಡದ ದಕ್ಷಿಣ ದೇಶಗಳಲ್ಲೂ ಇದರ ಉಪಯೋಗ ಸೂಚಿತವಾಗಿದೆ.

ಇದರ ಹಣ್ಣು ಶಮನಕಾರಕ, ಮೂತ್ರಸ್ರಾವ ಉತ್ತೇಜಕ, ಕಾಮೋತ್ತೇಜಕ, ಹಾಗೂ ಮೂತ್ರನಾಳಗಳಲ್ಲಿ ಉಂಟಾಗುವ ಕಲ್ಲುಗಳನ್ನು ಕರಗಿಸುತ್ತದೆ. ಎಲೆಗಳು ಬಲವೃದ್ಧಿಕಾರಕ, ರಕ್ತವನ್ನು ಹೆಚ್ಚಿಸುತ್ತವೆ. ಗಿಡವನ್ನು ನೆನೆಹಾಕಿದ ನೀರನ್ನು ಮುಕ್ಕಳಿಸಿದರೆ ಬಾಯಲ್ಲಿನ (ಒಸಡಿನ) ಹುಣ್ಣುಗಳು ಗುಣವಾಗುತ್ತವೆ.

ಬಾಹ್ಯ ಸಂಪರ್ಕಗಳು
Flora Europaea: native distribution in Europe
Page on T. terrestris at the Global Compendium of Weeds
Tribulus terrestris List of Chemicals (Dr. Duke's Databases)

ಔಷಧೀಯ ಸಸ್ಯಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ನೆರಳು

ನೆರಳು (ಛಾಯೆ) ಎಂದರೆ ಯಾವುದೇ ವಸ್ತುವು ಸೂರ್ಯನ ಬೆಳಕನ್ನು (ವಿಶೇಷವಾಗಿ ನೇರ ಬಿಸಿಲನ್ನು) ತಡೆಗಟ್ಟುವುದು, ಮತ್ತು ಆ ವಸ್ತುವಿನಿಂದ ಸೃಷ್ಟಿಯಾದ ಛಾಯೆ ಕೂಡ ಆಗಿದೆ. ನೆರಳು ಕೂಡ ಬೂದು, ಕಪ್ಪು, ಬಿಳಿ, ಇತ್ಯಾದಿ ಬಣ್ಣಗಳನ್ನು ಹೊಂದಿರುತ್ತದೆ. ಇದು ಛಾವಣಿ, ಮರ, ಕೊಡೆ, ಕಿಟಕಿ ತೆರೆ ಅಥವಾ ತಡಿಕೆ, ಪರದೆಗಳು, ಅಥವಾ ಇತರ ವಸ್ತುಗಳಿಂದಾಗುವ ಸೂರ್ಯನ ಬೆಳಕಿನ ತಡೆಗಟ್ಟುವಿಕೆಯನ್ನು ಸೂಚಿಸಬಹುದು.

ಸಂಪನ್ಮೂಲವಾಗಿ 
ಸಮಶೀತೋಷ್ಣ ಮತ್ತು ಉಷ್ಣ ವಲಯಗಳಲ್ಲಿ (ಭೂಮಿಯ ಮೇಲಿನ ಬಹುತೇಕ ಸ್ಥಳಗಳು), ಸೂರ್ಯನು ಹೊರಸೂಸಿದ ಹಾನಿಕಾರಕ ಶಾಖ ಮತ್ತು ಅತಿನೇರಳೆ ವಿಕಿರಣದಿಂದ ತಂಪು ಮತ್ತು ಆಶ್ರಯ ಒದಗಿಸುವಲ್ಲಿ ನೆರಳು ಮುಖ್ಯ ವಿಷಯವಾಗಿದೆ.

ಸಸ್ಯಗಳು 
ಸಕ್ಕರೆಯನ್ನು ಉತ್ಪಾದಿಸಲು ದ್ಯುತಿಸಂಶ್ಲೇಷಣೆಯಲ್ಲಿ ಶಕ್ತಿಯಾಗಿ ಹೂಡಲು ಸೂರ್ಯನ ಬೆಳಕನ್ನು ಹೀರಿಕೊಳ್ಳುವ ಮೂಲಕ ಹಸಿರು ಸಸ್ಯಗಳು ನೆರಳನ್ನು ಸೃಷ್ಟಿಸುತ್ತವೆ. ಅವು ಸಕ್ರೀಯವಾಗಿ ಬಾಷ್ಪವನ್ನು ವಿಸರ್ಜಿಸಿ ಕೂಡ, ಹೆಚ್ಚುವರಿ ತಂಪು ಪರಿಣಾಮವನ್ನು ಉಂಟುಮಾಡುತ್ತವೆ.
ಬೆಳಕು
ನಂಬಿಕೆ

ಸಾಮಾಜಿಕ ಸನ್ನಿವೇಶದಲ್ಲಿ, ನಂಬಿಕೆ (ವಿಶ್ವಾಸ) ಪದವು ಹಲವಾರು ಅರ್ಥಗಳನ್ನು ಹೊಂದಿದೆ. ನಂಬಿಕೆ ವ್ಯಾಖ್ಯಾನಗಳು ಸಾಮಾನ್ಯವಾಗಿ ಮುಂದೆ ಹೇಳಲಾದ ಅಂಶಗಳನ್ನು ಲಕ್ಷಣಗಳಾಗಿ ಹೊಂದಿರುವ ಸನ್ನಿವೇಶವನ್ನು ಸೂಚಿಸುತ್ತವೆ: ಒಂದು ಪಕ್ಷವು (ವಿಶ್ವಾಸಿ) ಮತ್ತೊಂದು ಪಕ್ಷದ (ವಿಶ್ವಸ್ತ) ಕ್ರಿಯೆಗಳ ಮೇಲೆ ಅವಲಂಬಿಸಲು ಸಿದ್ಧವಿರುತ್ತದೆ; ಸನ್ನಿವೇಶವು ಭವಿಷ್ಯದಲ್ಲಿ ನಡೆಯುವಂತದ್ದಾಗಿರುತ್ತದೆ. ಜೊತೆಗೆ, ವಿಶ್ವಾಸಿಯು ವಿಶ್ವಸ್ತನು ನೆರವೇರಿಸುವ ಕ್ರಿಯೆಗಳ ಮೇಲೆ (ಸ್ವಯಂಪ್ರೇರಿತವಾಗಿ ಅಥವಾ ಒತ್ತಾಯಪೂರ್ವಕವಾಗಿ) ನಿಯಂತ್ರಣವನ್ನು ಬಿಟ್ಟು ಬಿಡುತ್ತಾನೆ. ಪರಿಣಾಮವಾಗಿ, ವಿಶ್ವಾಸಿಯು ವಿಶ್ವಸ್ತನ ಕ್ರಿಯೆಗಳ ಫಲಿತಾಂಶಗಳ ಬಗ್ಗೆ ಅನಿಶ್ಚಿತನಾಗಿರುತ್ತಾನೆ; ಅವನು ಕೇವಲ ನಿರೀಕ್ಷೆಗಳನ್ನು ಬೆಳೆಸಿಕೊಂಡು ಮೌಲ್ಯಮಾಪನ ಮಾಡಬಲ್ಲನು. ವಿಶ್ವಸ್ತನು ಅಪೇಕ್ಷಿಸಿದಂತೆ ವರ್ತಿಸದಿದ್ದರೆ ಅನಿಶ್ಚಿತತೆಯು ವಿಶ್ವಾಸಿಗೆ ಆಗುವ ಹಾನಿ ಅಥವಾ ವೈಫಲ್ಯದ ಅಪಾಯವನ್ನು ಒಳಗೊಳ್ಳುತ್ತದೆ.

ಉಲ್ಲೇಖಗಳು 

ಭಾವನೆಗಳು
ನಿವೃತ್ತಿ

ನಿವೃತ್ತಿ ಎಂದರೆ ಒಬ್ಬರ ಸ್ಥಾನ ಅಥವಾ ವೃತ್ತಿ ಅಥವಾ ಸಕ್ರಿಯ ಕಾರ್ಯ ಜೀವನದಿಂದ ಹಿಂದೆ ಸರಿಯುವುದು. ಕೆಲಸದ ಸಮಯವನ್ನು ಕಡಿಮೆ ಮಾಡುವ ಮೂಲಕ ಒಬ್ಬ ವ್ಯಕ್ತಿಯು ಅರೆನಿವೃತ್ತವೂ ಆಗಬಹುದು.

ಪೂರ್ವ ನಿವೃತ್ತಿ ಎಂಬ ಉದಯೋನ್ಮುಖ ಸ್ಥಿತಿಯಲ್ಲಿ ಇರಲು ಆಯ್ಕೆ ಮಾಡುವ ಮೂಲಕ, ಹೆಚ್ಚಿನ ಸಂಖ್ಯೆಯಲ್ಲಿ ವ್ಯಕ್ತಿಗಳು ಪೂರ್ಣ ನಿವೃತ್ತಿಯ ಈ ಬಿಂದುವನ್ನು ಮುಂದೂಡಲು ಆಯ್ದುಕೊಳ್ಳುತ್ತಿದ್ದಾರೆ.

ಖಾಸಗಿ ಅಥವಾ ಸಾರ್ವಜನಿಕ ಪಿಂಚಣಿ ಪ್ರಯೋಜನಗಳಿಗೆ ತಾವು ಅರ್ಹರಾಗಿರುವಾಗ, ಅನೇಕ ಜನರು ನಿವೃತ್ತರಾಗಲು ಇಷ್ಟಪಡುತ್ತಾರೆ. ಆದರೆ, ದೈಹಿಕ ಸ್ಥಿತಿಗಳು (ಕಾಯಿಲೆ ಅಥವಾ ಅಪಘಾತ) ಮುಂದೆ ಕೆಲಸ ಮಾಡಲು ವ್ಯಕ್ತಿಗೆ ಅವಕಾಶ ಕೊಡದಿದ್ದಾಗ, ಅಥವಾ ತಮ್ಮ ಸ್ಥಾನಕ್ಕೆ ಸಂಬಂಧಿಸಿದ ಕಾಯಿದೆಯ ಪರಿಣಾಮವಾಗಿ, ಕೆಲವರು ಬಲವಂತವಾಗಿ ನಿವೃತ್ತರಾಗಬೇಕಾಗುತ್ತದೆ. ಬಹುತೇಕ ದೇಶಗಳಲ್ಲಿ, ನಿವೃತ್ತಿಯ ಕಲ್ಪನೆಯು ಇತ್ತೀಚಿನ ಮೂಲದ್ದಾಗಿದೆ, ಮತ್ತು ೧೯ನೇ ಶತಮಾನದ ಉತ್ತರಾರ್ಧ ಹಾಗೂ ೨೦ನೇ ಶತಮಾನದ ಪೂರ್ವಾರ್ಧದ ಅವಧಿಯಲ್ಲಿ ಪರಿಚಯಿಸಲ್ಪಟ್ಟಿತು.

ಉಲ್ಲೇಖಗಳು 

ಉದ್ಯೋಗದ ಮುಕ್ತಾಯ
ತತ್ಸಮ-ತದ್ಭವ

ತತ್ಸಮ ತದ್ಭವ: ಸಂಸ್ಕೃತದ ಮೂಲ ಪದವು ತತ್ಸಮ, ಅದೇ ಪದದ ಅಪಭ್ರಂಶವಾದ ಕನ್ನಡ ಪದವು ತದ್ಭವ - ಇವುಗಳನ್ನು ತತ್ಸಮ-ತದ್ಭವಗಳೆಂದು ಕರೆಯುತ್ತಾರೆ.
ಉದಾಹರಣೆಗಳು:
ಯುದ್ಧ 
ತತ್ಸಮ -  ತದ್ಬವ
 ಸ್ವರ್ಗ - ಸಗ್ಗ
 ಆಶ್ಚರ್ಯ - ಅಚ್ಚರಿ 
 ರತ್ನ - ರನ್ನ/ರತುನ
ಮುಖ-ಮೊಗ
 ಶಯ್ಯಾ - ಸಜ್ಜೆ
 ಸಾಹಸ - ಸಾಸ
 ಭ್ರಮೆ - ಬೆಮೆ
 ಕಾರ್ಯ - ಕಜ್ಜ
 ಪ್ರಯಾಣ - ಪಯಣ
 ಸ್ನೇಹ - ನೇಹ
 ಪುಸ್ತಕ - ಹೊತ್ತಿಗೆ
 ವಿಧಿ - ಬಿದಿ
 ಪ್ರತಿ - ಪಡಿ
 ಪೃಥ್ವಿ - ಪೊಡವಿ
 ಧ್ವನಿ - ದನಿ
 ವನ - ಬನ
 ಲಕ್ಷ್ಮಿ - ಲಕುಮಿ
 ಸ್ಫಟಿಕ - ಪಟಿಕ
 ಕ್ರೌಂಚ - ಕೊಂಚೆ
 ತಟ - ದಡ
 ಪಲ್ಲಯಣ - ಹಲ್ಲಣ
 ಹಂಸ - ಅಂಚೆ
 ಆಕಾಶ - ಆಗಸ
 ಸಂಧ್ಯಾ - ಸಂಜೆ
 ಬ್ರಹ್ಮ - ಬೊಮ್ಮ
 ರಾಕ್ಷಸ - ರಕ್ಕಸ
 ಮುಖ - ಮೊಗ
 ಮೃತ್ಯು - ಮಿತ್ತು
  ಬೀದಿ - ವೀದಿ
 ಅದ್ಭುತ - ಅದುಬುತ
  ಪಕ್ಷಿ - ಪಕ್ಕಿ/ಹಕ್ಕಿ
  ಮುಸುಳಿದ - ಮುಬ್ಬಾದ
 ಮಂಟಪ - ಮಂಡಪ
 ಅಪ್ಪಣೆ - ಅಣತಿ
 ಶೃಂಗಾರ - ಸಿಂಗಾರ
  ವಿದ್ಯಾ - ಬಿಜ್ಜೆ
 ವೇದ - ಬೇದ
 ತಪಸ್ವಿ - ತವಸಿ
  ದಾಳಿಂಬೆ - ದಾಳಿಂಬ
 ನಿತ್ಯ - ನಿಚ್ಚ

 ಶಿಲಾ - ಸಿಲೆ
  ಚೀರಾ (ವಸ್ತ್ರ)- ಸೀರೆ
  ಪರ್ವ - ಹಬ್ಬ
  ಘೋಷಣೆ - ಗೋಸನೆ
  ಶಿರಿ - ಸಿರಿ
  ಮತ್ಸರ - ಮಚ್ಚರ
  ವರ್ಷ - ವರುಷ

 ಶುಂಠಿ - ಸುಂಟಿ
 ಅಕ್ಷರ - ಅಕ್ಕರ
 ಕಾವ್ಯ - ಕಬ್ಬ
  ಯುಗ - ಜುಗ
  ವ್ಯೆಂತರ - ಬೆಂತರ
  ಶರ್ಕರಾ - ಸಕ್ಕರೆ
  ಕಲಮಾ - ಕಳವೆ
  ಅಬ್ದಿ - ಅಬುದಿ
  ಪ್ರಸಾದ - ಹಸಾದ
  ದಾತೃ - ದಾತಾರ
  ಅಗ್ನಿ - ಅಗ್ಗಿ
  ಶೂನ್ಯ - ಸೊನ್ನೆ
  ಕಾಮ - ಕಾವ
  ಚಂಪಕ - ಸಂಪಿಗೆ

  ಶಂಖ - ಸಂಕು
  ಉದ್ಯೋಗ - ಉಜ್ಜುಗ
 ಧ್ಯಾನ - ಜಾನ
 ದಾರಿ - ಬಟ್ಟೆ
  ಪಟ್ಟಣ - ಪತ್ತನ
  ವೀರ - ಬೀರ
 ಜಟಾ - ಜಡೆ
  ಪರವಶ - ಪಲವಸ
 ಶೇಷ - ಸೇಸೆ
  ಯಶಸ್ - ಯಶಸ್ಸು
 ಭಂಗ - ಬನ್ನ
  ಸರಸ್ವತಿ - ಸರಸತಿ
  ಮೂರ್ತಿ - ಮೂರುತಿ
  ಸ್ತಂಭ - ಕಂಬ
  ಮೂಗ - ಮೂಕ
  ಯಜ್ಞ - ಜನ್ನ
  ವಂಧ್ಯಾ - ಬಂಜೆ
ಸೌದೆ -ಸವದೆ

ಇದನ್ನು ಸಹ ನೋಡಿ
ಕನ್ನಡ ವ್ಯಾಕರಣ
ತತ್ಸಮ

= ಭಕ್ತ

==

ವ್ಯಾಕರಣ
ಕನ್ನಡ ವ್ಯಾಕರಣ
ನಟಿಕೆ

ನಟಿಕೆ (ಲಟಿಕೆ) ಎಂದರೆ ವಿಶಿಷ್ಟ ಕರ್ಕಶ ಅಥವಾ ಪಾಪ್ ಶಬ್ದವನ್ನು ಉಂಟುಮಾಡಲು ಕೀಲುಗಳನ್ನು ಮಡಿಸುವುದು. ಇದನ್ನು ಕೆಲವೊಮ್ಮೆ ದೈಹಿಕ ಚಿಕಿತ್ಸಕರು, ಕಶೇರುಕಮರ್ದಕರು, ಮೂಳೆ ವೈದ್ಯರು ಮತ್ತು ಟರ್ಕಿಷ್ ಸ್ನಾನದ ಮನೆಗಳಲ್ಲಿನ ಮಾಲೀಸುಗಾರರು ಮಾಡುತ್ತಾರೆ.

ಕೀಲುಗಳ ನಟಿಕೆ, ವಿಶೇಷವಾಗಿ ಗೆಣ್ಣುಗಳದ್ದು, ಸಂಧಿವಾತ ಮತ್ತು ಇತರ ಕೀಲು ಸಮಸ್ಯೆಗಳಿಗೆ ಕಾರಣವಾಗುತ್ತದೆಂದು ಬಹಳ ಕಾಲದವರೆಗೆ ನಂಬಲಾಗಿತ್ತು. ಆದರೆ, ವೈದ್ಯಕೀಯ ಸಂಶೋಧನೆಯು ಅಂತಹ ಸಂಬಂಧವನ್ನು ತೋರಿಸಿಕೊಟ್ಟಿಲ್ಲ.

ನಟಿಕೆಯ ಕಾರ್ಯವಿಧಾನ ಮತ್ತು ಉಂಟಾಗುವ ಶಬ್ದವು ಕಾರ್ಬನ್ ಡೈಆಕ್ಸೈಡ್‍ನ ಗುಳ್ಳೆಗಳು ಕೀಲುಗಳ ಒಳಗೆ ಹಠಾತ್ತಾಗಿ ಭಾಗಶಃ ಕುಸಿಯುವ ಕಾರಣದಿಂದ ಸಂಭವಿಸುತ್ತದೆ.

ಉಲ್ಲೇಖಗಳು 

ಕೀಲುಗಳು
ಪಚ್ಚೆತೆನೆ

ಪಚ್ಚೆತೆನೆಯು	ಲ್ಯಾಮಿಯೇಸೀ (ಲೇಬಿಯೇಟೀ) ಕುಟುಂಬಕ್ಕೆ ಸೇರಿದ ಮೂಲಿಕೆ ಸಸ್ಯ (ಪಚೌಲಿ). ಪೋಗೊಸ್ಟಿಮಾನ್ ಪಚೌಲಿ ಇದರ ಶಾಸ್ತ್ರೀಯ ಹೆಸರು. ಇಂಡೋಮಲೇಷ್ಯ ಇದರ ತವರು. ಭಾರತದ ಪಶ್ಚಿಮ ಘಟ್ಟಗಳು, ನೀಲಗಿರಿ, ಕೋಟಗಿರಿ, ದಕ್ಷಿಣ ಕನ್ನಡದ ದಟ್ಟಕಾಡುಗಳಲ್ಲಿ, ಪೊದೆಯ ರೂಪದಲ್ಲಿ ಸೊಂಪಾಗಿ ಬೆಳೆಯುತ್ತದೆ. ಇದರ ಸುವಾಸನೆಯ ತೈಲಕ್ಕೋಸ್ಕರ ಇದನ್ನು ಮನೆಗಳಲ್ಲೂ ತೋಟಗಳಲ್ಲೂ ಬೆಳೆಸುತ್ತಾರೆ. 1952 ರಿಂದೀಚೆಗೆ ಇದರ ಬೇಸಾಯ ಹೆಚ್ಚಿದೆ.

ಇದರ ಕಾಂಡ ಚತುರ್ಮೂಲೆಯುಳ್ಳದ್ದು. ಎಲೆಗಳು ಅಭಿಮುಖ ಮಾದರಿಯಲ್ಲಿ ಜೋಡಣೆಗೊಂಡಿವೆ. ಹೂಗೊಂಚಲುಗಳು ಮೂಡುವುದು ಕಾಂಡದ ತುದಿಯಲ್ಲಿ. ಹೂಗಳು ಚಿಕ್ಕ ಗಾತ್ರದವು : ಪ್ರತಿ ಹೂವಿನಲ್ಲಿ 5 ಪತ್ರಗಳ ಪುಷ್ಪಪಾತ್ರೆ, 5 ದಳಗಳ ದಳಸಮೂಹ, 4 ಕೇಸರಗಳು, 2 ಕಾರ್ಪೆಲುಗಳಿಂದ ರಚಿತವಾದ ಉಚ್ಚಸ್ಥಾನದ ಅಂಡಾಶಯ ಇವೆ. ದಳಸಮೂಹ ಇರ್ತುಟಿಯಾಕಾರದ್ದು; ಇದರ ಬಣ್ಣ ತಿಳಿ ನೇರಳೆ. ಕೇಸರಗಳಲ್ಲಿ ಎರಡು ಉಳಿದೆರಡಕ್ಕಿಂತ ಚಿಕ್ಕವು. ಅಂಡಕೋಶದ ಒಳಗೆ 4 ಅಂಡಕಗಳುಂಟು.

ಪಚ್ಚೆತೆನೆ ಸಮಶೀತೋಷ್ಣ ಹವಾಗುಣದಲ್ಲಿ ಚೆನ್ನಾಗಿ ಬೆಳೆಯುತ್ತದೆ. ಮಣ್ಣಿನ ಆಮ್ಲತೆ 5.5-6.2 ಇದ್ದರೆ ಚೆನ್ನ. ಭೂಮಿಯಲ್ಲಿ ನೀರು ನಿಲ್ಲಬಾರದು. 150ರಿಂದ 300 ಸೆಂ.ಮೀ ಮಳೆ, 24ರಿಂದ 28 ಸೆಂ.ಮೀ ಉಷ್ಣತೆ, ಶೇ. 75 ಭಾಗ ತೇವಾಂಶ ಇವು ಇದರ ಬೆಳೆಗೆ ಬೇಕಾದ ಇತರ ಅವಶ್ಯಕತೆಗಳು. ಇದನ್ನು ಬೀಜಗಳ ಮೂಲಕ ಅಥವಾ 2-3 ಗಿಣ್ಣುಗಳಿರುವ ಕಾಂಡತುಂಡುಗಳ ಮೂಲಕ ಬೆಳೆಸಬಹುದು. ಮಳೆಗಾಲದಲ್ಲಿ ಕಾಂಡಗಳನ್ನು ನೆಡುವುದು ವಾಡಿಕೆ.

ಕಾಂಡವನ್ನು ನೆಟ್ಟ 5-6 ತಿಂಗಳಾದ ಮೇಲೆ ಪಚ್ಚೆತೆನೆ ಕೊಯ್ಲಿಗೆ ಸಿದ್ಧವಾಗುತ್ತದೆ. 3-4 ಜೊತೆ ಎಲೆಗಳುಳ್ಳ ಕಾಂಡದ ತುದಿಗಳನ್ನು ಬೆಳಗಿನ ಜಾವದಲ್ಲಿ ಅಥವಾ ಸೂರ್ಯ ಮುಳುಗಿದ ಮೇಲ ಕೀಳಲಾಗುತ್ತದೆ. 6 ತಿಂಗಳಿಗೊಮ್ಮೆ ಹೀಗೆ ಕೀಳಬಹುದು. ಬೆಳೆ ಚೆನ್ನಾಗಿದ್ದರೆ ವರ್ಷವೊಂದಕ್ಕೆ ಒಂದು ಹೆಕ್ಟೇರಿಗೆ 7000 ಕೆಜಿ ಎಲೆಯನ್ನು ಪಡೆಯಬಹುದು. ಕೊಯ್ದ ಎಲೆಗಳನ್ನು ಕೋಣೆಯೊಂದರಲ್ಲಿ ತೆಳುಪದರವಾಗಿ ಹರಡಿ 3 ದಿನದವರೆಗೂ ಒಣಗಿಸಲಾಗುತ್ತದೆ. ಬಿಸಿಲಿನಲ್ಲಿ ಒಣಗಿಸಿದರೆ, ತೈಲ ನಷ್ಟವಾಗುತ್ತದೆ. ಹೆಚ್ಚು ತೇವವಿದ್ದರೂ ಒಳ್ಳೆಯದಲ್ಲ. ಆಗ ಎಲೆಗಳಿಗೆ ಬೂಷ್ಟು ಬರುವ ಸಾಧ್ಯತೆಯುಂಟು.

ಇದರಲ್ಲಿರುವ ಪಚೌಲಿ ತೈಲವನ್ನು ಆವಿ ಆಸಮೀಕರಣದಿಂದ ಹೊರತೆಗೆಯಲಾಗುತ್ತದೆ. ಕುಡಿಗಳಲ್ಲಿ ಹೆಚ್ಚು ಪ್ರಮಾಣದ ತೈಲವಿರುತ್ತದೆ. ನಿಧಾನವಾಗಿ ಬಟ್ಟಿ ಇಳಿಸಿದರೆ, ಹೆಚ್ಚು ತೈಲ ಸಿಗುತ್ತದೆ. ಆದರೆ 24 ಗಂಟೆಗಳಿಗಿಂತ ಹೆಚ್ಚಾಗಬಾರದು. ಸಾಧಾರಣವಾಗಿ 3.5% ತೈಲ ದೊರೆಯುತ್ತದೆ. ಸಿಂಗಪೂರ್ ತಳಿ ವರ್ಷವೊಂದಕ್ಕೆ ಒಂದು ಹೆಕ್ಟೇರಿಗೆ 142 ಕೆಜಿ. ತೈಲ ನೀಡುತ್ತದೆ.

ಪಚೌಲಿ ತೈಲ ಮಂದವಾದ ತಿಳಿ ಹಸುರು ಬಣ್ಣದ, ಸುವಾಸನಾ ಯುಕ್ತ ಪದಾರ್ಥ. ಹಳೆಯದಾದಂತೆ, ತೈಲದ ವಾಸನೆ ಉತ್ತಮಗೊಳ್ಳುತ್ತದೆ. ಪಚೌಲಿ ತೈಲದಲ್ಲಿ ವಿವಿಧ ರೀತಿಯ ಸಾವಯವ ರಾಸಾಯನಿಕ ವಸ್ತುಗಳಿವೆ. ತೈಲದ ಜೊತೆ ಪಚೌಲಿ ಆಲ್ಕೊಹಾಲ್ ಸಹ ಉಂಟು.

ತೈಲದ ಕಾರಣ ಪಚ್ಚೆತೆನೆಯನ್ನು ಸುಗಂಧದ್ರವ್ಯ, ಸಾಬೂನು, ಸೌಂದರ್ಯ ಸಾಧನಗಳು ಹಾಗೂ ಊದುಕಡ್ಡಿ ತಯಾರಿಕೆಗೆ ಬಳಸಲಾಗುತ್ತದೆ. ಸಿಗರೇಟು ಮತ್ತು ಹೊಗೆಸೊಪ್ಪನ್ನು ಸುವಾಸನಾಯುಕ್ತವನ್ನಾಗಿ ಮಾಡಲು ಉಪಯೋಗಿಸುವುದುಂಟು. ಬಟ್ಟೆಗಳನ್ನೂ ಉಣ್ಣೆ ಶಾಲುಗಳನ್ನೂ ಇಡುವ ಬೀರುವಿನಲ್ಲಿ ಈ ತೈಲವನ್ನು ಸಿಂಪಡಿಸಿದರೆ, ಬಟ್ಟೆಗಳು ಸುವಾಸನಾಭರಿತವಾಗುವುದಲ್ಲದೆ, ಕೀಟಗಳಿಂದಲೂ ರಕ್ಷಿತವಾಗುವುವು.

ನೀರಿಗೆ ಈ ಎಲೆಗಳನ್ನು ಹಾಕಿ ಕುದಿಸಿ, ಅನಂತರ ಈ ನೀರಿನಲ್ಲಿ ಸ್ನಾನ ಮಾಡಿದರೆ ಸಂಧಿವಾತ ರೋಗ ನಿವಾರಣೆಯಾಗುತ್ತದೆ ಎನ್ನಲಾಗಿದೆ. ಈ ಸಸ್ಯಕ್ಕೆ ವಾತಹರ, ಮೂತ್ರಸ್ರಾವಕ ಗುಣವಿದೆ. ಎಲೆಯನ್ನು ಅರೆದು ಹುಣ್ಣುಗಳಿಗೂ ತಲೆನೋವಿಗೂ ಮಲಯದಲ್ಲಿ ಬಳಸುವುದಿದೆ. ಎಲೆಯ ಕಷಾಯವನ್ನು ಕೆಮ್ಮು, ಗೂರಲು ರೋಗ ನಿವಾರಣೆಗೂ ಬೇರಿನ ಕಷಾಯವನ್ನು ಜಲೋದರ, ಸಂಧಿವಾತಗಳ ಚಿಕಿತ್ಸೆಗೂ ಉಪಯೋಗಿಸಲಾಗುತ್ತದೆ. ಒಣಗಿದ ಗಿಡದ ಪುಡಿಯಿಂದ ಮಾದಕ ಪಾನೀಯಗಳಿಗೆ ವಾಸನೆ ಕಟ್ಟಬಹುದು.

ಉಲ್ಲೇಖಗಳು

ಸಾರತೈಲಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಪಗೋಡಾ (ನಾಣ್ಯ)

ಪಗೋಡಾ ಚಲಾವಣೆಯ ಒಂದು ಏಕಮಾನವಾಗಿತ್ತು. ಈ ನಾಣ್ಯವನ್ನು ಚಿನ್ನ ಅಥವಾ ಅರ್ಧ ಚಿನ್ನದಿಂದ ತಯಾರಿಸಲಾಗುತ್ತಿತ್ತು. ಭಾರತೀಯ ರಾಜವಂಶಗಳು, ಜೊತೆಗೆ ಬ್ರಿಟಿಷರು, ಫ಼್ರೆಂಚರು ಮತ್ತು ಡಚ್ಚರು ಈ ನಾಣ್ಯವನ್ನು ಟಂಕಿಸುತ್ತಿದ್ದರು. ಇದನ್ನು ೪೨ ಫಣಮ್‍ಗಳಾಗಿ ವಿಭಜಿಸಲಾಗಿತ್ತು. ಮಧ್ಯಯುಗದ ದಕ್ಷಿಣ ಭಾರತದಲ್ಲಿನ ವಿವಿಧ ರಾಜವಂಶಗಳು ಪಗೋಡಾ ನಾಣ್ಯಗಳನ್ನು ಹೊರಡಿಸಿದ್ದವು. ಇವುಗಳಲ್ಲಿ ಹಾನಗಲ್ಲಿನ ಕದಂಬರು, ಗೋವಾದ ಕದಂಬರು, ಮತ್ತು ವಿಜಯನಗರ ಸಾಮ್ರಾಜ್ಯ ಸೇರಿವೆ.

ವಿದೇಶಿ ವ್ಯಾಪಾರಿಗಳು ಟಂಕಿಸಿದ ಪಗೋಡಾಗಳಲ್ಲಿ ಎರಡು ಪ್ರಕಾರಗಳಿದ್ದವು:

 ನಕ್ಷತ್ರ ಪಗೋಡಾ ಅತ್ಯಂತ ಬೆಲೆಬಾಳುವಂಥದ್ದಾಗಿತ್ತು, ೧೦೦ ಪಗೋಡಾಗಳು ೩೫೦ ರೂಪಾಯಿಗಳಷ್ಟು ಬೆಲೆಬಾಳುತ್ತಿದ್ದವು. ಇವನ್ನು ಮದ್ರಾಸಿನಲ್ಲಿ ಈಸ್ಟ್‌ ಇಂಡಿಯ ಕಂಪನಿ ಹೊರಡಿಸಿತ್ತು.
 ಪೋರ್ಟೊ ನೋವೊ ಪಗೋಡಾ ಎರಡನೆ ಬಗೆಯದು. ಇದನ್ನು ಟ್ಯೂಟಿಕಾರಿನ್‍ನಲ್ಲಿ ಡಚ್ಚರು ಮತ್ತು ಆರ್ಕಟ್‍ನ ನವಾಬರು ಕೂಡ ಹೊರಡಿಸಿದ್ದರು. ಇದು ನಕ್ಷತ್ರ ಪಗೋಡಾಕ್ಕಿಂತ ಶೇಕಡ ೨೫ ರಷ್ಟು ಕಡಿಮೆ ಬೆಲೆಬಾಳುತ್ತಿತ್ತು.

ಉಲ್ಲೇಖಗಳು 

ಭಾರತದ ನಾಣ್ಯಗಳು
ಸಂಬಳ

ಸಂಬಳವು (ವೇತನ, ಪಗಾರ) ಉದ್ಯೋಗದತನು ಉದ್ಯೋಗಿಗೆ ನೀಡುವ ಸಂದಾಯದ ಒಂದು ರೂಪ. ಇದನ್ನು ಉದ್ಯೋಗದ ಒಪ್ಪಂದದಲ್ಲಿ ನಿರ್ದಿಷ್ಟವಾಗಿ ಹೇಳಿರಬಹುದು. ಇದು ಬಿಡಿಕೂಲಿಗೆ ವ್ಯತಿರಿಕ್ತವಾಗಿದೆ, ಏಕೆಂದರೆ ಬಿಡಿಗೂಲಿಯನ್ನು ಆವರ್ತಕ ಆಧಾರದ ಮೇಲೆ ನೀಡುವ ಬದಲಾಗಿ, ಪ್ರತಿ ಕೆಲಸ, ಗಂಟೆ ಅಥವಾ ಇತರ ಏಕಮಾನಕ್ಕೆ ಪ್ರತ್ಯೇಕವಾಗಿ ಪಾವತಿಸಲಾಗುತ್ತದೆ. ಒಂದು ಉದ್ಯಮವನ್ನು ನಡೆಸುವ ದೃಷ್ಟಿಯಿಂದ, ಸಂಬಳವನ್ನು ಕಾರ್ಯಗಳನ್ನು ನಡೆಸುವುದಕ್ಕಾಗಿ ಮಾನವ ಸಂಪನ್ಮೂಲಗಳನ್ನು ಪಡೆಯುವ ಮತ್ತು ಉಳಿಸಿಕೊಳ್ಳುವ ವೆಚ್ಚ ಎಂದೂ ನೋಡಬಹುದು. ಆಗ ಇದನ್ನು ಸಿಬ್ಬಂದಿ ಖರ್ಚು ಅಥವಾ ಸಂಬಳದ ಖರ್ಚು ಎಂದು ಕರೆಯಲಾಗುತ್ತದೆ.

ಭಾರತದಲ್ಲಿ 
ಭಾರತದಲ್ಲಿ, ಸಾಮಾನ್ಯವಾಗಿ ಸಂಬಳಗಳನ್ನು ತಿಂಗಳ ಕೊನೆಯ ಕೆಲಸ ದಿನದಂದು ಪಾವತಿಸಲಾಗುತ್ತದೆ (ಸರ್ಕಾರಿ, ಸಾರ್ವಜನಿಕ ವಲಯದ ಇಲಾಖೆಗಳು, ಬಹುರಾಷ್ಟ್ರೀಯ ಸಂಸ್ಥೆಗಳು ಜೊತೆಗೆ ಬಹುಪಾಲು ಇತರ ಖಾಸಗಿ ವಲಯದ ಕಂಪನಿಗಳು). ವೇತನ ಪಾವತಿ ಕಾಯಿದೆಯ ಪ್ರಕಾರ, ಒಂದು ಕಂಪನಿಯು ೧,೦೦೦ ಉದ್ಯೋಗಿಗಳಿಗಿಂತ ಕಡಿಮೆ ಹೊಂದಿದ್ದರೆ, ಕಂಪನಿಯು ಸಂಬಳವನ್ನು ಪ್ರತಿ ತಿಂಗಳ ೭ರಂದು ಪಾವತಿಸಬೇಕು. ಕಂಪನಿಯು ೧,೦೦೦ ಕ್ಕಿಂತ ಹೆಚ್ಚು ಉದ್ಯೋಗಿಗಳನ್ನು ಹೊಂದಿದ್ದರೆ, ಸಂಬಳವನ್ನು ಪ್ರತಿ ತಿಂಗಳ ೧೦ರೊಳಗೆ ಪಾವತಿಸಲಾಗುತ್ತದೆ.

ಉಲ್ಲೇಖಗಳು 

ಮಾನವ ಸಂಪನ್ಮೂಲ ನಿರ್ವಹಣೆ
ಪ್ರಯಾಣ

ಪ್ರಯಾಣ (ಪ್ರವಾಸ) ಎಂದರೆ ದೂರದ ಭೌಗೋಳಿಕ ಸ್ಥಳಗಳ ನಡುವೆ ಜನರ ಚಲನೆ. ಪ್ರಯಾಣವನ್ನು ನಡೆದು, ಸೈಕಲ್, ಮೋಟಾರು ವಾಹನ, ರೈಲು, ದೋಣಿ, ಬಸ್ಸು, ವಿಮಾನ, ಹಡಗು ಅಥವಾ ಇತರ ಸಾಧನಗಳಿಂದ, ಸಾಮಾನು ಸರಂಜಾಮುಗಳ ಜೊತೆಗೆ ಅಥವಾ ಇಲ್ಲದೇ ಮಾಡಬಹುದು, ಮತ್ತು ಇದು ಏಕಮುಖ ಪ್ರವಾಸ ಅಥವಾ ಸುತ್ತು ಪ್ರಯಾಣವಾಗಿರಬಹುದು. ಪ್ರಯಾಣವು ಅನುಕ್ರಮದ ಚಲನೆಗಳ ನಡುವೆ ತುಲನಾತ್ಮಕವಾಗಿ ಲಘು ವಾಸ್ತವ್ಯವನ್ನು ಕೂಡ ಒಳಗೊಳ್ಳಬಹುದು.ಪ್ರವಾಸದಲ್ಲಿ ಮೂರ ವಿವರಗಳಿವೆ, ಅವು - ಸ್ಥಳ ಪ್ರವಾಸ, ದೇಶೀಯ ಪ್ರವಾಸ, ವಿದೇಶೀಯ ಪ್ರವಾಸ.

ಉದ್ದೇಶ ಮತ್ತು ಪ್ರೇರಣೆ 

ಪ್ರಯಾಣದ ಕಾರಣಗಳಲ್ಲಿ ಮನೊರಂಜನೆ, ಪ್ರವಾಸೋದ್ಯಮ ಅಥವಾ ರಜಾಕಾಲದ ವಿಹಾರ, ಸಂಶೋಧನಾ ಪ್ರವಾಸ, ಮಾಹಿತಿ ಸಂಗ್ರಹಣೆ, ಜನರ ಭೇಟಿ, ದಾನೋದ್ದೇಶದ ಸ್ವಯಂಸೇವಕ ಪ್ರಯಾಣ, ಬೇರೆಡೆ ಜೀವನ ಆರಂಭಿಸಲು ವಲಸೆ, ಧಾರ್ಮಿಕ ತೀರ್ಥಯಾತ್ರೆಗಳು ಮತ್ತು ಉದ್ದಿಷ್ಟಕಾರ್ಯದ ಪ್ರವಾಸ, ವ್ಯಾಪಾರ ಪ್ರವಾಸ, ನಿತ್ಯ ಪ್ರಯಾಣ ಮತ್ತು ಆರೋಗ್ಯ ಆರೈಕೆ ಪಡೆಯುವುದಂತಹ ಇತರ ಕಾರಣಗಳು ಸೇರಿವೆ.

ಉಲ್ಲೇಖಗಳು 

ಪ್ರವಾಸೋದ್ಯಮ
ಬೆಳೆ

ಬೆಳೆ (ಫಸಲು, ಪಯಿರು) ಎಂದರೆ ಲಾಭ ಅಥವಾ ಜೀವನಾಧಾರಕ್ಕಾಗಿ ವ್ಯಾಪಕವಾಗಿ ಬೆಳೆಸಿ ಕಟಾವು ಮಾಡಬಲ್ಲ ಸಸ್ಯ ಅಥವಾ ಪ್ರಾಣಿ ಉತ್ಪನ್ನ. ಬೆಳೆ ಪದವು ಕೊಯ್ಲು ಮಾಡಲಾದ ಭಾಗಗಳನ್ನು ಅಥವಾ ಹೆಚ್ಚು ಸಂಸ್ಕರಿಸಿದ ಸ್ಥಿತಿಯಲ್ಲಿನ ಕಟಾವನ್ನು ಸೂಚಿಸಬಹುದು. ಬಹುತೇಕ ಬೆಳೆಗಳನ್ನು ಕೃಷಿ ಅಥವಾ ಜಲಚರ ಸಾಕಣೆಯಲ್ಲಿ ಬೆಳೆಸಲಾಗುತ್ತದೆ. ಕಣ್ಣಿಗೆ ಕಾಣುವ ಶಿಲೀಂಧ್ರ (ಉದಾ. ಅಣಬೆಗಳು), ಅಥವಾ ಆಲ್ಗೆಯನ್ನು ಒಳಗೊಳ್ಳುವಂತೆ ಬೆಳೆ ಪದವನ್ನು ಸಾಮಾನ್ಯವಾಗಿ ವಿಸ್ತರಿಸಲಾಗುತ್ತದೆ.

ಬಹುತೇಕ ಬೆಳೆಗಳನ್ನು ಮಾನವರಿಗಾಗಿ ಆಹಾರವಾಗಿ ಅಥವಾ ಜಾನುವಾರುಗಳಿಗಾಗಿ ಮೇವಾಗಿ ಕಟಾವು ಮಾಡಲಾಗುತ್ತದೆ. ಕೆಲವು ಬೆಳೆಗಳನ್ನು (ಸಾಂದ್ರ ಸಂಗ್ರಹಣೆ ಸೇರಿದಂತೆ, ಉದಾ. ಜಿನ್ಸೆಂಗ್) ಕಾಡಿನಿಂದ ಸಂಗ್ರಹಿಸಲಾಗುತ್ತದೆ.

ಪ್ರಮುಖ ಆಹಾರೇತರ ಬೆಳೆಗಳಲ್ಲಿ ತೋಟಗಾರಿಕೆ, ಹೂಕೃಷಿ ಮತ್ತು ಕೈಗಾರಿಕಾ ಬೆಳೆಗಳು ಸೇರಿವೆ. ತೋಟಗಾರಿಕಾ ಬೆಳೆಗಳಲ್ಲಿ ಇತರ ಬೆಳೆಗಳಿಗಾಗಿ ಬಳಸಲಾದ ಸಸ್ಯಗಳು (ಉದಾ. ಹಣ್ಣಿನ ಮರಗಳು) ಸೇರಿವೆ. ಹೂಕೃಷಿ ಬೆಳೆಗಳಲ್ಲಿ ಮನೆಸಸ್ಯಗಳು, ಹೂ ಉದ್ಯಾನ ಮತ್ತು ಮಡಿಕೆ ಸಸ್ಯಗಳು, ಕತ್ತರಿಸಿ ಬೆಳೆಸಿದ ಹಸಿರು ಸಸ್ಯಗಳು, ಮತ್ತು ಕತ್ತರಿಸಿದ ಹೂವುಗಳು ಸೇರಿವೆ.

ಹೆಚ್ಚಿನ ಓದಿಗಾಗಿ 

 
ಬೆಳೆಗಳು
ಲಂಗ

ಲಂಗವು ಮಹಿಳೆಯರು ಧರಿಸುವ ಪೂರ್ಣ ಪಾದದವರೆಗೆ ಬರುವ ಸ್ಕರ್ಟ್‌ನ ಒಂದು ರೂಪ. ಇದು ಭಾರತೀಯ ಉಪಖಂಡದಲ್ಲಿ ಮೂಲಹೊಂದಿದ್ದು, ಉದ್ದವಾಗಿದ್ದು, ಕಸೂತಿ ಮಾಡಿದ್ದಾಗಿರುತ್ತದೆ ಮತ್ತು ನೆರಿಗೆಗಳನ್ನು ಹೊಂದಿರುತ್ತದೆ. ಇದನ್ನು ಲಂಗ ದಾವಣಿಯ ಕೆಳಗಿನ ಭಾಗವಾಗಿ ಧರಿಸಲಾಗುತ್ತದೆ. ಇದನ್ನು ಸೊಂಟಕ್ಕೆ ಕಟ್ಟಲಾಗುತ್ತದೆ ಮತ್ತು ಕೆಳಬೆನ್ನು ಹಾಗೂ ವಪೆಯನ್ನು ಕಾಣುವಂತೆ ಬಿಡುತ್ತದೆ. ಭಾರತೀಯ ಉಪಖಂಡಲ್ಲಿ, ಲಂಗಕ್ಕೆ ವಿವಿಧ ಪ್ರಕಾರಗಳ ಸಾಂಪ್ರದಾಯಿಕ ಕಸೂತಿ ಕೆಲಸವನ್ನು ಮಾಡಲಾಗುತ್ತದೆ. ಇವುಗಳಲ್ಲಿ ಗೋಟಾ ಪಟ್ಟಿ ಕಸೂತಿಯು ಹಬ್ಬಗಳು ಹಾಗೂ ಮದುವೆಗಳಿಗೆ ಜನಪ್ರಿಯವಾಗಿರುವ ಪ್ರಕಾರಗಳಲ್ಲಿ ಒಂದಾಗಿದೆ.

ಛಾಯಾಂಕಣ

ಉಲ್ಲೇಖಗಳು 

ಭಾರತೀಯ ಉಡುಪುಗಳು
Pages with unreviewed translations
ಕೈವಲ್ಯ

ಜೀವ ಸಂಸಾರದಿಂದ ಪಡೆಯುವ ಬಿಡುಗಡೆಗೆ ಸಾಮಾನ್ಯವಾಗಿ ಕೈವಲ್ಯ ಎಂಬ ಹೆಸರಿದೆ. ಐಕ್ಯ, ಮೋಕ್ಷ, ನಿರ್ವಾಣ ಇವು ಪರ್ಯಾಯ ನಾಮಗಳು. ಕೈವಲ್ಯದ ಅರ್ಥ ಒಂದೊಂದು ದರ್ಶನದಲ್ಲಿ ಒಂದೊಂದು ಬಗೆಯಾಗಿದೆ. ವೇದಾಂತ ಶಾಖೆಯಾದ ಅದ್ವೈತದಲ್ಲಿ ಕೈವಲ್ಯವೆಂದರೆ ಆತ್ಮ-ಬ್ರಹ್ಮರ ಐಕ್ಯ. ಆತ್ಮ ಮಾಯಾ ಸಂಬಂಧದಿಂದ ಕೇವಲತೆಯನ್ನು ಹೊಂದಿ ಬ್ರಹ್ಮವಾಗುವುದು. ದ್ವೈತದಲ್ಲಿ ಕೈವಲ್ಯ ಅಥವಾ ಮೋಕ್ಷವೆಂದರೆ ಆತ್ಮ ಆತ್ಮವಾಗಿಯೇ ಉಳಿದು ವಿಷ್ಣುಸಾಲೋಕ್ಯ, ಸಾಮೀಪ್ಯಗಳನ್ನು ಹೊಂದಿ ಅನುಗುಣವಾದ ಆನಂದವನ್ನು ಅನುಭವಿಸುವುದು. ಸಾಂಖ್ಯದರ್ಶನದ ಪ್ರಕಾರ ಪ್ರಕೃತಿ ಸಂಪರ್ಕವನ್ನು ಪುರುಷ ಕಳೆದುಕೊಳ್ಳುವುದೇ ಕೈವಲ್ಯ. ಪಾತಂಜಲಯೋಗದರ್ಶನದ ಅರ್ಥ ಇದೇ. ಅವೈದಿಕ ಧರ್ಮವಾದ ಜೈನಸಿದ್ಧಾಂತದ ಪ್ರಕಾರ ಆತ್ಮ ಅಜೀವರೂಪವಾದ ಕರ್ಮದಿಂದ ಬಿಡುಗಡೆ ಹೊಂದುವುದೇ ಕೈವಲ್ಯ. ಬೌದ್ಧರಲ್ಲಿ ಕೈವಲ್ಯ ಅಥವಾ ಬಿಡುಗಡೆಯೆಂದರೆ ನಿರ್ವಾಣ ಹೊಂದುವಿಕೆ ಎಂದರ್ಥ.

ಪತಂಜಲಿ 
ಪತಂಜಲಿಯ ಯೋಗಸೂತ್ರಗಳ ನಾಲ್ಕನೇ ಅಧ್ಯಾಯದ ಸೂತ್ರಗಳು ಜನ್ಮದ ನಮ್ಮ ಮುಗಿಯದ ಆವರ್ತಗಳಿಂದ ಹಿಂದೆಬಿಡಲಾದ ಪ್ರಭಾವಗಳನ್ನು ಮತ್ತು ಅಂತಹ ಪ್ರಭಾವಗಳನ್ನು ಅಳಿಸುವ ಅಗತ್ಯದ ಹಿಂದಿನ ತಾರ್ಕಿಕಾಧಾರವನ್ನು ಚರ್ಚಿಸುತ್ತವೆ. ಇದು ಕೈವಲ್ಯವನ್ನು ಸಾಧಿಸಿದ ಯೋಗಿಯನ್ನು ಎಲ್ಲ ಬಂಧನಗಳಿಂದ ಸ್ವಾತಂತ್ರ್ಯವನ್ನು ಪಡೆದಿರುವ, ಮತ್ತು ಸಮಾಧಿ ಪದದಲ್ಲಿ ವಿವರಿಸಲಾಗಿರುವ ರಿತಂಭರ ಪ್ರಜ್ಞೆ ಅಥವಾ ಪರಮ ನೈಜ ಪ್ರಜ್ಞೆಯನ್ನು ಸಾಧಿಸಿರುವ ಘಟಕವಾಗಿ ಚಿತ್ರಿಸುತ್ತದೆ.

ಮೂಲಗಳು 

 Hindu Sanskrit Dictionary on Kaivalya
 Ashtanga Yoga, The Eight-Limbs of Yoga
 Muktika Upanishad

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಹಿಂದೂ ತತ್ವಶಾಸ್ತ್ರೀಯ ಪರಿಕಲ್ಪನೆಗಳು
ನೆಬ್ಬೂರು ನಾರಾಯಣ ಭಾಗವತ

ನೆಬ್ಬೂರು ನಾರಾಯಣ ಭಾಗವತರು {೧೪ ಡಿಸೆಂಬರ್ ೧೯೩೬ - ೧೧ ಮೇ ೨೦೧೯) ಯಕ್ಷಗಾನದ ಅಗ್ರಮಾನ್ಯ ಸಾಲಿನ ಭಾಗವತರು. ಇವರು ಬಡಗುತಿಟ್ಟು ಶೈಲಿಯ ಯಕ್ಷಗಾನದಲ್ಲಿ ಭಾಗವತರಾಗಿದ್ದು ಅನೇಕ ದಶಕಗಳ ಕಾಲ ಸೇವೆ ಸಲ್ಲಿಸಿದವರು. ಹಾಡುಗಾರಿಕೆಯಲ್ಲಿ ತಮ್ಮದೇ ವಿಶಿಷ್ಟ ಶೈಲಿಯನ್ನು ರೂಪಿಸಿಕೊಂಡವರು. ಖ್ಯಾತ ಯಕ್ಷಗಾನ ಕಲಾವಿದ ಕೆರೆಮನೆ ಶಿವರಾಮ ಹೆಗಡೆಯವರ ಗರಡಿಯಲ್ಲಿ ಬೆಳೆದ ಇವರು ಪ್ರಸಿದ್ಧ ಇಡಗುಂಜಿ ಶ್ರೀಮಹಾಗಣಪತಿ ಯಕ್ಷಗಾನ ಮಂಡಳಿಯಲ್ಲಿ ಐದು ದಶಕಕ್ಕೂ ಹೆಚ್ಚು ಕಾಲ ಭಾಗವತರಾಗಿದ್ದವರು. ಯಕ್ಷಗಾನದಲ್ಲಿ 'ಶ್ರೀರಾಮ ನಿರ್ಯಾಣ', 'ಶ್ರೀಕೃಷ್ಣ ಸಂಧಾನ'ದ ಪದ್ಯಗಳು ಸೇರಿದಂತೆ ಅವರ ಕಂಠದಿಂದ ಹೊರಹೊಮ್ಮಿದ ಪದ್ಯಗಳು ನೆಬ್ಬೂರರ ಶೈಲಿಯೆಂದೇ ಪ್ರಸಿದ್ಧಿಯನ್ನು ಪಡೆದಿದ್ದವು. ಯಕ್ಷರಂಗದ ಮೇರು ಪ್ರತಿಭೆಗಳಾಗಿದ್ದ ಕೆರೆಮನೆ ಶಂಭು ಹೆಗಡೆ, ಚಿಟ್ಟಾಣಿ ರಾಮಚಂದ್ರ ಹೆಗಡೆ ಸೇರಿದಂತೆ ಸಾಕಷ್ಟು ಪ್ರತಿಭೆಗಳಿಗೆ ಇವರು ಜೊತೆಗಾರರಾಗಿದ್ದರು. ಸಾಹಿತ್ಯಶುದ್ಧಿ ಮತ್ತು ಮಧುರ ಧ್ವನಿಯು ಇವರ ಭಾಗವತಿಕೆಯ ಪ್ರಮುಖ ಅಂಶಗಳಾಗಿದ್ದವು.

ಹಿನ್ನೆಲೆ, ಜೀವನ
ಉತ್ತಕನ್ನಡ ಜಿಲ್ಲೆಯ ಸಿರ್ಸಿ ತಾಲೂಕಿನ ನೆಬ್ಬೂರಿನ ಕೃಷಿ ಕುಟುಂಬದ ದೇವರು ಹೆಗಡೆ ಹಾಗೂ ಗಣಪಿ ಅವರ ಎರಡನೇ ಪುತ್ರನಾಗಿ ೧೬ ಡಿಸೆಂಬರ್ ೧೯೩೬ಲ್ಲಿ ಜನಿಸಿದರು. ಬಡತನದಿಂದಾಗಿ ನಾಲ್ಕನೇ ತರಗತಿಗೆ ವಿದ್ಯಾಭ್ಯಾಸ ಸ್ಥಗಿತಗೊಳಿಸಿರು.

ಯಕ್ಷಗಾನ ಕ್ಷೇತ್ರ
 ಬಾಲ್ಯದಿಂದಲೇ ಯಕ್ಷಗಾನದ ಸೆಳೆತಕ್ಕೊಳಗಾಗಿ 1956-57ರ ಸಮಯದಲ್ಲಿ ಕೆರೆಮನೆ ಮೇಳ ಸೇರಿದರು. ಕೆರೆಮನೆ ಶಿವರಾಮ ಹೆಗಡೆ, ಮಹಾಬಲ ಹೆಗಡೆ ಅವರಲ್ಲಿ ಭಾಗವತಿಕೆ ಅಭ್ಯಸಿಸಿದರು. ಪ್ರಾಚಾರ್ಯ ನಾರ್ಣಪ್ಪ ಉಪ್ಪೂರ ಭಾಗವತರು ಕೆರೆಮನೆ ಮೇಳದಲ್ಲಿದ್ದಾಗ ಅವರ ಜತೆ ಸಂಗೀತಗಾರನಾಗಿ ಕಾರ್ಯ ನಿರ್ವಹಿಸಿದರು. 
 ಭಾವನಾತ್ಮಕ ಆಖ್ಯಾನಗಳಾದ ಕರ್ಣಪರ್ವ, ನಳದಮಯಂತಿ, ಹರಿಶ್ಚಂದ್ರ, ರಾಮನಿರ್ಯಾಣ, ಲವಕುಶದಂತಹ ಪ್ರಸಂಗಗಳನ್ನು ಹೇಳುವುದರಲ್ಲಿ ಪ್ರಸಿದ್ಧರು. 
 ಶ್ರೀಮಹಾಗಣಪತಿ ಯಕ್ಷಗಾನ ಮಂಡಳಿಯಲ್ಲಿ ಐದು ದಶಕ, ಸಾಲಿಗ್ರಾಮ ಮೇಳದಲ್ಲಿ ಐದುವರ್ಷ, ಅಮೃತೇಶ್ವರಿ ಮೇಳದಲ್ಲಿ ೧ ವರ್ಷ, ಪಂಚಲಿಂಗೇಶ್ವರ ಮತ್ತು ದೇವರು ಹೆಗಡೆಯವರ ಮೇಳದಲ್ಲಿ ತಲಾ ಒಂದೊಂದು ವರ್ಷ ಹಾಗೂ ಗುಂಡಬಾಳಾ ಮೇಳದಲ್ಲಿ ಎರಡು ವರ್ಷಗಳ ಕಾಲ ಭಾಗವತರಾಗಿ ಕಲಾವ್ಯವಸಾಯ ಮಾಡಿದ್ದಾರೆ.
ಕೆರಮನೆ ತಂಡದೊಂದಿಗೆ ಬಹ್ರೈನ್, ಸಿಂಗಾಪುರ, ಬಾಂಗ್ಲಾ, ಅಮೆರಿಕಾ, ಚೀನಾ, ಇಂಗ್ಲೆಂಡ್, ನೇಪಾಳ, ಸ್ಪೇನ್, ಫ್ರಾನ್ಸ್, ಲಾವೋಸ್ ಮುಂತಾದ ವಿದೇಶಗಳಲ್ಲಿ ಭಾಗವತಿಕೆ ಮಾಡಿದ್ದಾರೆ.

ಪ್ರಶಸ್ತಿ ಸನ್ಮಾನಗಳು
 ರಾಜ್ಯ ಜಾನಪದ ಮತ್ತು ಯಕ್ಷಗಾನ ಅಕಾಡೆಮಿ ಪ್ರಶಸ್ತಿ, ೧೯೯೮
 ಬಿ.ವಿ. ಆಚಾರ್ಯ ಪ್ರಶಸ್ತಿ,  
 ಕೆರೆಮನೆ ಶಿವರಾಮ ಹೆಗಡೆ ಪ್ರಶಸ್ತಿ, ೨೦೦೨
 ಶೇಣಿ ಪ್ರಶಸ್ತಿ, ೨೦೦೬ 
 ಶ್ರೀರಾಮ ವಿಠ್ಠಲ ಪ್ರಶಸ್ತಿ,  
 ರಾಜ್ಯೋತ್ಸವ ಪ್ರಶಸ್ತಿ,    
 ಸಾರ್ತ ಪ್ರಶಸ್ತಿ,  
 ದೇರಾಜೆ ಪ್ರಶಸ್ತಿ,  
 ಕುರಿಯಾ ವಿಠ್ಠಲ ಶಾಸ್ತ್ರಿ ಪ್ರಶಸ್ತಿ 
 ಕೆರೆಮನೆ ಶಂಭು ಹೆಗಡೆ ವಜ್ರಮಹೋತ್ಸವ ಪ್ರಶಸ್ತಿ,  
 ನಾವುಡ ಪ್ರಶಸ್ತಿ. 
 ಉಪ್ಪೂರು ಪ್ರಶಸ್ತಿ
 ಕಾರ್ಕಡ ಉಡುಪ ಪ್ರಶಸ್ತಿ

 ಅವರ ಅಭಿಮಾನಿಗಳು ‘ನೆಬ್ಬೂರು ನಾರಾಯಣ ಭಾಗವತ ಪ್ರತಿಷ್ಠಾನ’ ಸ್ಥಾಪಿಸಿ ಕಲೆ-ಕಲಾವಿದರನ್ನು ಪ್ರೋತ್ಸಾಹಿಸುತ್ತಿದ್ದಾರೆ. ಭಾಗವತರ ಆತ್ಮಕಥನ ‘ನೆಬ್ಬೂರು ನಿನಾದ’ 2007ರಲ್ಲಿ ಪ್ರಕಟವಾಗಿದೆ. ಡಾ. ಜಿ.ಎಸ್. ಭಟ್ಟ ಅವರು ಇದರ ಸಂಪಾದಕರು. ಶ್ರೀ ನೆಬ್ಬೂರರ ಷಷ್ಟ್ಯಬ್ಧ ಅಭಿನಂದನ ಸಮಿತಿ ಸಿರ್ಸಿ ಇದರ ಪ್ರಕಾಶಕರು.
 ಉಡುಪಿಯ ಯಕ್ಷಗಾನ ಕಲಾರಂಗ ಸಂಸ್ಥೆಯು ನೆಬ್ಬೂರರ ಬದುಕು ಮತ್ತು ಹಾಡುಗಾರಿಕೆಯನ್ನು ಚಿತ್ರೀಕರಿಸಿ ದಾಖಲಿಸಿದೆ.

ನಿಧನ
ನೆಬ್ಬೂರು ನಾರಾಯಣ ಭಾಗವತ ಅವರು ೧೧ಮೇ೨೦೧೯ ಶನಿವಾರ ಹೃದಯಾಘಾತದಿಂದ ಸಿರ್ಸಿ ಸಮೀಪದ ಹಣಗಾರು ಸ್ವನಿವಾಸದಲ್ಲಿ ನಿಧನರಾದರು. ಅವರಿಗೆ 82 ವರ್ಷ ವಯಸ್ಸಾಗಿತ್ತು.

ಉಲ್ಲೇಖಗಳು

ಹೊರಸಂಪರ್ಕ ಕೊಂಡಿಗಳು
ನೆಬ್ಬೂರು ಅಮರ, ನಿನಾದ ಚಿರ- ಶಿಧರ ಹೆಗಡೆ ನಂದಿಕಲ್‌, ವಿಜಯ ಕರ್ನಾಟಕ
ಪೂರ್ಣ ಜೀವನದ ಪುಣ್ಯವಂತ ನೆಬ್ಬೂರು ನಾರಾಯಣ ಭಾಗವತ-ಮೋಹನ ಭಾಸ್ಕರ ಹೆಗಡೆ ಹೆರವಟ್ಟ, ಶ್ರೀಮುಖ
ಕುಣಿಸಿ ದಣಿಸಿ ತಣಿಸಿದ ನೆಬ್ಬೂರರ ನಿರ್ಗಮನ: ಯೋಗೀಂದ್ರ ಬರೆವ ಇಂಗ್ಲೆಂಡ್ ಲೆಟರ್, ಕೆಂಡಸಂಪಿಗೆ

ಕರ್ನಾಟಕದ ಕಲಾವಿದರು
ಯಕ್ಷಗಾನ ಕಲಾವಿದರು
೧೯೩೬ ಜನನ
೨೦೧೯ ನಿಧನ
ರಾಜ್ಯೋತ್ಸವ ಪ್ರಶಸ್ತಿ ಪುರಸ್ಕೃತರು
ಪಿಂಡಾರಿ

ಪಿಂಡಾರಿಗಳು ೧೭ ರಿಂದ ೧೯ನೇ ಶತಮಾನದ ಪೂರ್ವಾರ್ಧದಲ್ಲಿ ಭಾರತೀಯ ಉಪಖಂಡದಲ್ಲಿದ್ದ ಮುಸ್ಲಿಮ್ ಧರ್ಮದ ಅಕ್ರಮ ಸೇನಾ ಲೂಟಿಕೋರರು ಮತ್ತು ಅನ್ವೇಷಕರು. ಆರಂಭದಲ್ಲಿ, ಇವರು ಮೊಘಲ್ ಸೇನೆ, ನಂತರ ಮರಾಠಾ ಸೇನೆಯ ಜೊತೆಗಿದ್ದರು. ಅಂತಿಮವಾಗಿ ಇವರು ಸ್ವತಂತ್ರವಾಗಿ ಇದ್ದರು ಮತ್ತು ೧೮೧೭-೧೮ರ ಪಿಂಡಾರಿ ಯುದ್ಧದಲ್ಲಿ ಹೊರದೂಡಲ್ಪಟ್ಟರು. ಅವರು ವೇತನರಹಿತರಾಗಿದ್ದರು ಮತ್ತು ಯುದ್ಧದಲ್ಲಿ ಲೂಟಿಮಾಡಿದ ವಸ್ತುಗಳೇ ಅವರ ಸಂಪೂರ್ಣ ವೇತನವಾಗಿತ್ತು. ಇವರು ಕುದುರೆ ಸವಾರರು, ಪದಾತಿ ದಳಗಳಾಗಿದ್ದು, ಭಾಗಶಃ ಶಸ್ತ್ರಸಜ್ಜಿತರಾಗಿರುತ್ತಿದ್ದರು. ಇವರು ತಾವು ಜೊತೆಗೂಡಿದ್ದ ಸೇನೆಗೆ ಲಾಭವಾಗಲು ಅವ್ಯವಸ್ಥೆ ಸೃಷ್ಟಿಸುವುದು ಮತ್ತು ಶತ್ರು ಸ್ಥಾನಗಳ ಬಗ್ಗೆ ಸುದ್ದಿ ಒದಗಿಸುತ್ತಿದ್ದರು. ಇವರ ಬಗ್ಗೆ ಅತ್ಯಂತ ಮುಂಚಿನ ಉಲ್ಲೇಖ ಔರಂಗಜೇಬ್‍ನ ದಖ್ಖನದ ದಂಡಯಾತ್ರೆಯಲ್ಲಿ ಕಂಡುಬರುತ್ತದೆ, ಆದರೆ ಮೊಘಲ್ ಸಾಮ್ರಾಜ್ಯದ ವಿರುದ್ಧ ಮರಾಠರ ಸಶಸ್ತ್ರ ಕಾರ್ಯಾಚರಣೆಯೊಂದಿಗೆ ಅವರ ಪಾತ್ರ ವಿಸ್ತರಿಸಿತು. ಶತ್ರು ಪ್ರಾಂತ್ಯಗಳಲ್ಲಿ ಅವರ ಕ್ಷಿಪ್ರ ಮತ್ತು ಅವ್ಯವಸ್ಥಿತ ನುಗ್ಗುವಿಕೆಯನ್ನು ಪರಿಗಣಿಸಿದರೆ, ಅವರು ಶತ್ರುಗಳ ವಿರುದ್ಧ ಬಹಳ ಪರಿಣಾಮಕಾರಿಯಾಗಿದ್ದರು ಎಂದು ಹೇಳಬಹುದು. ಆದರೆ ಮಿತ್ರಸೇನೆಗಳ ವಿರುದ್ಧವೂ ಬಹಳ ಗಂಭೀರ ದುರ್ಬಳಕೆಗಳನ್ನು ಮಾಡಿದರು, ಉದಾಹರಣೆಗೆ ೧೭೯೧ರಲ್ಲಿನ ಶೃಂಗೇರಿ ಶಾರದಾಪೀಠದ ಮೇಲಿನ ದಾಳಿ.

ಉಲ್ಲೇಖಗಳು

ಬಾಹ್ಯ ಸಂಪರ್ಕಗಳು 

 Pindari Society and the Establishment of British Paramountcy in India
 Pindari in The tribes and castes of the central provinces of India, Volume 1, by R.V. Russell, R.B.H. Lai
ಭಾರತೀಯ ಜಾತಿಗಳು
ಪವಾಡ

ಪವಾಡವು ಪ್ರಾಕೃತಿಕ ಅಥವಾ ವೈಜ್ಞಾನಿಕ ನಿಯಮಗಳಿಂದ ವಿವರಿಸಲಾಗದಂಥ ಘಟನೆ. ಅಂತಹ ಘಟನೆಗೆ ಅಲೌಕಿಕ ಜೀವಿ (ವಿಶೇಷವಾಗಿ ದೇವರು), ಜಾದೂ, ಪವಾಡ ಪುರುಷ, ಸಂತ, ಅಥವಾ ಧಾರ್ಮಿಕ ನಾಯಕನು ಕಾರಣ ಎಂದು ಹೇಳಲಾಗಬಹುದು.

ಅನೌಪಚಾರಿಕವಾಗಿ, ಪವಾಡ ಶಬ್ದವನ್ನು ಹಲವುವೇಳೆ ಸಂಖ್ಯಾಶಾಸ್ತ್ರೀಯವಾಗಿ ಸಾಧ್ಯವಿರದ ಆದರೆ ಪ್ರಕೃತಿಯ ನಿಯಮಗಳ ವಿರುದ್ಧವಾಗಿರದ ಯಾವುದೇ ಪ್ರಯೋಜನಕಾರಿ ಘಟನೆಯನ್ನು ವಿವರಿಸಲು ಬಳಸಲಾಗುತ್ತದೆ, ಉದಾಹರಣೆಗೆ ಒಂದು ನೈಸರ್ಗಿಕ ವಿಕೋಪದಿಂದ ಪಾರಾಗುವುದು, ಅಥವಾ ಸಂಭಾವ್ಯತೆ ಲೆಕ್ಕಿಸದೇ ಕೇವಲ ಒಂದು "ಅದ್ಭುತ" ವಿದ್ಯಮಾನ, ಉದಾ. ಒಂದು ಜನನ, ಒಂದು ವಾಸ್ತವಿಕ, ಅಥವಾ ಭಾವಿಸಿದ ಘಟನೆ ನಡೆದ ನಂತರ ತಲುಪಲಾದ ಮಾನವ ತೀರ್ಮಾನ. ಗುಣಪಡಿಸಲಾಗದ್ದು ಎಂದು ನಿದಾನಮಾಡಿದ ರೋಗದಿಂದ ಪಾರಾಗಿ ಬದುಕುಳಿಯುವುದು, ಜೀವ ಬೆದರಿಕೆಯ ಪರಿಸ್ಥಿತಿಯಿಂದ ತಪ್ಪಿಸಿಕೊಳ್ಳುವುದು ಅಥವಾ ಅಸಂಭವನೀಯತೆಯನ್ನು ಜಯಿಸುವಂತಹ ಇತರ ಪವಾಡಗಳಾಗಿರಬಹುದು. ಕೆಲವು ಕಾಕತಾಳೀಯ ಘಟನೆಗಳನ್ನು ಪವಾಡಗಳಾಗಿ ಕಾಣಬಹುದು.

ಉಲ್ಲೇಖಗಳು 

ಧಾರ್ಮಿಕ ತತ್ತ್ವಶಾಸ್ತ್ರ
ಪೆಟ್ಲುಪ್ಪು

ಪೆಟ್ಲುಪ್ಪು ನೈಸರ್ಗಿಕವಾಗಿ ದೊರೆಯುವ ಪೊಟ್ಯಾಸಿಯಮ್ ನೈಟ್ರೈಟ್. ನೈಟರ್ ಅಥವಾ ಸಾಲ್ಟ್‌ಪೀಟರ್ ಎಂದೂ ಹೆಸರುಂಟು. ಸಾರಜನಕ ಸಂಯುಕ್ತಗಳ ಆಕರವಿದು.  ಹದಿಮೂರನೆಯ ಶತಮಾನದಲ್ಲಿಯೇ ಇದನ್ನು ನೈಟ್ರಿಕ್ ಆಮ್ಲ, ಸಿಡಿಮದ್ದು, ಪಟಾಕಿ, ಬಾಣಬಿರುಸುಗಳನ್ನು ತಯಾರಿಸಲು ಉಪಯೋಗಿಸುತ್ತಿದ್ದರು.  ಇದು ವಿಶೇಷವಾಗಿ ಉಷ್ಣದೇಶಗಳಲ್ಲಿ ಮುಖ್ಯವಾಗಿ ಮಿಸಿಸಿಪಿ ಕಣಿವೆ, ಸ್ಪೇನ್, ಇಟಲಿ, ಈಜಿಪ್ಟ್, ಇರಾನ್ ಮತ್ತು ಭಾರತ ದೇಶಗಳಲ್ಲಿ ದೊರೆಯುತ್ತದೆ. ಚಿಲಿಯಲ್ಲಿ ಇದು ಚಿಲಿ ಸಾಲ್ಟ್‍ಪೀಟರ್ (ಸೋಡಿಯಮ್ ನೈಟ್ರೈಟ್ ) ಜೊತೆ ಸಂಯುಕ್ತವಾಗಿ ಸಿಕ್ಕುತ್ತದೆ.  ಭೂಮಿಯ ಮೇಲ್ಮೈಯಲ್ಲಿ ಗೋಡೆಗಳ ಇಲ್ಲವೇ ಬಂಡೆಗಳ ಮೇಲೆ ಮತ್ತು ಗುಹೆಗಳ ಒಳಗೆ ಸ್ಫಟಿಕ ರೂಪದಲ್ಲಿ ಹೆಪ್ಪುಗಟ್ಟಿರುವುದು ವಾಡಿಕೆ.  ನೈಟ್ರೀಕರಿಸುವ ಸೂಕ್ಷ್ಮಾಣುಜೀವಿಗಳು ಇದರ ಉತ್ಪತ್ತಿಗೆ ಕಾರಣವೆಂದು ಈಗ ತಿಳಿದುಬಂದಿದೆ. ಪ್ರಾಣಿ ಮತ್ತು ಸಸ್ಯ ಮೂಲಗಳಿಂದ ದೊರೆಯುವ ಸಾರಜನಕಯುತ ನಿಷ್ಪ್ರಯೋಜಕ ವಸ್ತುಗಳನ್ನು ಈ ಜೀವಿಗಳು ಉತ್ಕರ್ಷಿಸಿದಾಗ ಪೊಟ್ಯಾಸಿಯಮ್ ನೈಟ್ರೈಟ್ ಉತ್ಪತ್ತಿಯಾಗುತ್ತದೆ. ಇದರ ಹರಳುಗಳು ಬಿಳಿ ಅಥವಾ ನಿರ್ವಣವಾಗಿದ್ದು ಗಾಜಿನಂತೆ ಹೊಳೆಯುತ್ತವೆ. ಹರಳು ನೀಳ. ಸಮಷಟ್ಫಲಕ ರೂಪದ ಘನ. ಪೆಟ್ಲುಪ್ಪಿನ ರುಚಿ ಪಚ್ಚಕರ್ಪೂರದಂತೆ ತಂಪು ಮತ್ತು ಅಡಿಗೆ ಉಪ್ಪಿನಂತೆ ಉಪ್ಪು. ತಣ್ಣನೆಯ ನೀರಿನಲ್ಲಿ ಮಿತವಾಗಿಯೂ ಬಿಸಿನೀರಿನಲ್ಲಿ ಅಧಿಕವಾಗಿಯೂ ವಿಲೀನಗೊಳ್ಳುತ್ತದೆ.  ಹರಳುಗಳನ್ನು ಹೆಚ್ಚಾಗಿ ಕಾಸಿದಾಗ ಆಕ್ಸಿಜನ್ ಹೊರಬಂದು ಪೊಟ್ಯಾಸಿಯಮ್ ನೈಟ್ರೈಟ್ ಶೇಷವಸ್ತುವಾಗಿ ದೊರೆಯುತ್ತದೆ.

ಉಪಯೋಗಗಳು 
ಪೊಟ್ಯಾಸಿಯಮ್ ನೈಟ್ರೇಟನ್ನು ಪ್ರಯೋಗಶಾಲೆಯಲ್ಲಿ ಅಲ್ಲದೆ ವಾಣಿಜ್ಯಕ್ಕೆ ಸಂಬಂಧಿಸಿದಂತೆ ಹೆಚ್ಚು ಬೇಡಿಕೆಯಿರುವ ವಸ್ತುಗಳ ತಯಾರಿಕೆಯಲ್ಲಿ ಕೂಡ ಉಪಯೋಗಿಸಲಾಗುತ್ತಿದೆ.  ಇದರಿಂದ ಸಿಡಿಮದ್ದು ಮತ್ತು ನೈಟ್ರಿಕ್ ಆಮ್ಲವನ್ನು ತಯಾರಿಸುತ್ತಾರೆ.  ಲೋಹ ಸಂಸ್ಕರಣೆ, ಬಣ್ಣಗಳ ತಯಾರಿಕೆ ಮತ್ತು ಬೆಂಕಿಕಡ್ಡಿ ತಯಾರಿಕೆಯಲ್ಲಿ ಇದರ ಬಳಕೆ ವಿಶೇಷವಾಗಿದೆ.  ಮೂತ್ರೋತ್ತೇಜನಕಾರಿ ಮತ್ತು ಸ್ವೇದಕಾರಿಯಾಗಿ ಉಪಯೋಗಿಸಲಾಗುವ ಔಷಧಿಗಳಲ್ಲಿ ಇದರ ಬಳಕೆ ಉಂಟು. ಮಾಂಸವನ್ನು ಕೆಡದಂತೆ ಇಡಲು ಇದನ್ನು ಉಪಯೋಗಿಸುತ್ತಾರೆ.  ಮಾಂಸದೊಡನೆ ಇದನ್ನು ಸಂಸ್ಕರಿಸದಾಗ ಮಾಂಸಕ್ಕೆ ಉಜ್ಜ್ವಲ ಕೆಂಪು ಬಣ್ಣದ ಮೆರುಗು ಬರುತ್ತದೆ.  ಇದರ ಉಪಯುಕ್ತತೆ ಹೆಚ್ಚಾದಂತೆಲ್ಲ ಬೇಡಿಕೆ ಹೆಚ್ಚಾಗಿ ಇದನ್ನು ಈಗ ಕಾರ್ಖಾನೆಗಳಲ್ಲಿ ತಯಾರಿಸಲಾಗುತ್ತಿದೆ.  ಪೆಟ್ಲುಪ್ಪಿನ ತಯಾರಿಕೆಗೆ ಯೂರೋಪ್ ಮತ್ತು ಅಮೆರಿಕ ದೇಶಗಳಲ್ಲಿ ಹೇರಳವಾಗಿ ಮತ್ತು ಅಗ್ಗವಾಗಿ ದೊರೆಯುವ ಪೊಟ್ಯಾಸಿಯಮ್ ಕ್ಲೋರೈಡ್ ಮತ್ತು ಸೋಡಿಯಮ್ ನೈಟ್ರೇಟುಗಳೇ ಕಚ್ಚಾ ವಸ್ತುಗಳು.  ಪೊಟ್ಯಾಸಿಯಮ್ ಕ್ಲೋರೈಡ್ ಮತ್ತು ಸೋಡಿಯಮ್ ನೈಟ್ರೇಟುಗಳ ಬಿಸಿ ಪರ್ಯಾಪ್ತ ದ್ರಾವಣಗಳನ್ನು ಮಿಶ್ರ ಮಾಡಿದಾಗ ಈ ಮುಂದೆ ತೋರಿಸಿರುವ ಸಮೀಕರಣದ ರೀತಿಯಲ್ಲಿ ಪೊಟ್ಯಾಸಿಯಮ್ ನೈಟ್ರೈಟ್ ಉತ್ಪತ್ತಿಯಾಗುತ್ತದೆ.

ಬಿಸಿ ದ್ರಾವಣದಲ್ಲಿ ಮಿತವಾಗಿ ವಿಲೀನವಾಗುವ ಸೋಡಿಯಮ್ ಕ್ಲೋರೈಡ್ ಸ್ಪಟಿಕ ರೂಪದಲ್ಲಿ ಮೊದಲು ಪ್ರತ್ಯೇಕವಾಗುತ್ತದೆ.  ಇದನ್ನು ಶೋಧಿಸಿದಾಗ ಬರುವ ದ್ರಾವಣವನ್ನು 200 ಸೆ.ಗಿಂತ ಕೆಳಗೆ ಶೀತಲೀಕರಿಸಿದಾಗ ಪೊಟ್ಯಾಸಿಯಮ್ ನೈಟ್ರೈಟ್ ಸ್ಫಟಿಕ ರೂಪದಲ್ಲಿ ದೊರೆಯುತ್ತದೆ.

ಬಾಹ್ಯ ಸಂಪರ್ಕಗಳು 
 Etymology of "niter"
 Saltpeter images
 Poe's The Cask of Amontillado

ಖನಿಜಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಪ್ರಕಾಶ ರಾಠೋಡ

ಪ್ರಕಾಶ ರಾಠೋಡಯವರು ಮಾಜಿ ರಣಜಿ ಕ್ರಿಕೆಟ್ ಆಟಗಾರರು, ವಿಧಾನ ಪರಿಷತ್ ಸದಸ್ಯರು ಹಾಗೂ ರಾಜಕೀಯ ಧುರೀಣರು. ಮಾಜಿ ಶಾಸಕ ಮತ್ತು ಸಚಿವರಾದ ಕೆ.ಟಿ.ರಾಠೋಡರ ಪುತ್ರರು.

ಜನನ

ಪ್ರಕಾಶರವರು 19ನೇ ಏಪ್ರಿಲ್, 1960ರಂದು ಬೆಂಗಳೂರುನಲ್ಲಿ ಜನಿಸಿದರು.

ನಿರ್ವಹಿಸಿದ ಖಾತೆಗಳು

  2004 ಮತ್ತು 2018ರಲ್ಲಿ ಕ್ರೀಡಾ ಕೋಟಾದಡಿ ಎರಡು ಬಾರಿ ವಿಧಾನ ಪರಿಷತ್ ಸದಸ್ಯರಾಗಿದ್ದರು

 ಅಖಿಲ ಭಾರತ ಕಾಂಗ್ರೆಸ್ ಸಮಿತಿಯ ಸದಸ್ಯರಾಗಿದ್ದರು.

 ಕರ್ನಾಟಕ ರಾಜ್ಯ ಕ್ರಿಕೆಟ್ ಸಂಸ್ಥೆಯ ವ್ಯವಸ್ಥಾಪನಾ ಸಮಿತಿ ಸದಸ್ಯರಾಗಿದ್ದರು.

 ಮೂರು ಬಾರಿ ವಿಜಯಪುರ ಲೋಕಸಭಾ ಕ್ಷೇತ್ರದಿಂದ ಸ್ಪರ್ದಿಸಿ ಪರಾಭವಗೊಂಡಿದ್ದಾರೆ.

 ಕರ್ನಾಟಕ ಪ್ರದೇಶ ಕಾಂಗ್ರೆಸ್ ಸಮಿತಿಯ ಪ್ರಧಾನ ಕಾರ್ಯದರ್ಶಿಯಾಗಿದ್ದರು.

ಉಲ್ಲೇಖಗಳು

ರಾಜಕಾರಣಿಗಳು
ರಾಜಕೀಯ
ಕರ್ನಾಟಕದ ಪರಿಷತ್ ಸದಸ್ಯರುಕರ್ನಾಟಕ ರಾಜಕಾರಣಿಗಳು
ಅವೆಂಜರ್ಸ್: ಎಂಡ್ಗೇಮ್

ಅವೆಂಜರ್ಸ್: ಎಂಡ್ಗೇಮ್  ಮಾರ್ವೆಲ್ ಕಾಮಿಕ್ಸ್ನ  ಅವೆಂಜರ್ಸ್ ಆಧಾರಿತ, ಮಾರ್ವೆಲ್ ಸ್ಟುಡಿಯೋಸ್ ನಿರ್ಮಾಣದ ಮತ್ತು ವಾಲ್ಟ್ ಡಿಸ್ನಿ ಸ್ಟುಡಿಯೋಸ್ ಮೋಷನ್ ಪಿಕ್ಚರ್ಸ್ ವಿತರಿಸಿದ 2019 ರ ಆಂಗ್ಲ ಚಲನಚಿತ್ರ . ಇದು 2012 ರ ಅವೆಂಜರ್ಸ್, 2015 ರ ಅವೆಂಜರ್ಸ್: ಏಜ್ ಆಫ್ ಅಲ್ಟ್ರಾನ್, ಮತ್ತು 2018 ರ ಅವೆಂಜರ್ಸ್: ಇನ್ಫಿನಿಟಿ ವಾರ್, ಮತ್ತು ಮಾರ್ವೆಲ್ ಸಿನಮ್ಯಾಟಿಕ್ ಯೂನಿವರ್ಸ್ (ಎಂಸಿಯು) ನಲ್ಲಿ 22 ನೇ ಚಿತ್ರದ ಮುಂದುವರೆದ ಭಾಗ. ಕ್ರಿಸ್ಟೋಫರ್ ಮಾರ್ಕಸ್ ಮತ್ತು ಸ್ಟೀಫನ್ ಮಕ್ಫ಼ೀಲಿ ರ ಚಿತ್ರಕಥೆಗೆ  ಆಂಟನಿ ಮತ್ತು ಜೋ ರುಸ್ಸೋ ನಿರ್ದೇಶಿಸಿದ್ದಾರೆ.
alt=ಅವೆಂಜರ್ಸ್ : ಎಂಡ್ಗೇಮ್|thumb|320x320px|ಅವೆಂಜರ್ಸ್ : ಎಂಡ್ಗೇಮ್

ಪಾತ್ರವರ್ಗ

ಟೊನಿ ಸ್ಟಾರ್ಕ್/ಐರನ್ ಮ್ಯಾನ್ : ರಾಬರ್ಟ್ ಡೌನಿ ಜುನಿಯರ್.
ಸ್ಟೀವ್ ರೊಜರ್ಸ್/ ಕ್ಯಾಪ್ಟೆನ್ ಅಮೆರಿಕಾ : ಕ್ರಿಸ್ ಎವಾನ್ಸ್ .
ಬ್ರುಸ್ ಬಾನರ್/ ಹಲ್ಕ್ : ಮಾರ್ಕ್ ರುಫ಼ಾಲೊ  
ಥಾರ್ : ಕ್ರಿಸ್ ಹೆಂಸ್ವರ್ಥ್  
ನತಾಶಾ ರೋಮನೊಫ್/ ಬ್ಲಾಕ್ ವಿಡೊ : ಸ್ಕಾರ್ಲೆಟ್ ಜೋಹಾನ್ಸನ್  
ಕ್ಲಿಂಟ್ ಬಾರ್ಟನ್ / ಹಾಖ್ಐ : ಜೆರೆಮಿ ರೆನ್ನೆರ್
ಸ್ಕಾಟ್ ಲಾಂಗ್/ ಆಂಟ್ಮ್ಯಾನ್ : ಪಾಲ್ ರುಡ್
ಕಾರೊಲ್ ಡಾನ್ವೆರ್ಸ್/ಕ್ಯಾಪ್ಟೆನ್ ಮಾರ್ವೆಲ್ : ಬ್ರೈ ಲಾರ್ಸೆನ್
ನೆಬುಲಾ : ಕರೆನ್ ಗಿಲ್ಲಿಯನ್.
ಥಾನೊಸ್ : ಜೊಶ್ ಬ್ರೊಲಿನ್

ಉಲ್ಲೇಖಗಳು 

ಹಾಲಿವುಡ್
ಪೌರಶಾಸ್ತ್ರ

ಪೌರಶಾಸ್ತ್ರವು (ಪೌರನೀತಿ) ಪೌರತ್ವ, ಸರಕಾರ, ಸಂವಿಧಾನ ಮುಂತಾದ ವಿಷಯಗಳನ್ನು ಕುರಿತ ಅಧ್ಯಯನ ಕ್ಷೇತ್ರ (ಸಿವಿಕ್ಸ್). ಪ್ರಾಥಮಿಕ ಹಾಗೂ ದ್ವಿತೀಯಕ (ಸೆಕಂಡರಿ) ಶಾಲೆಗಳಲ್ಲಿ ಪೌರಶಾಸ್ತ್ರವನ್ನು ಒಂದು ಅಧ್ಯಯನ ವಿಷಯವಾಗಿ ಗೊತ್ತು ಪಡಿಸುವ ಪದ್ಧತಿ ಇದೆ. ಸಮಾಜಶಾಸ್ತ್ರ, ಅರ್ಥಶಾಸ್ತ್ರ, ಭೂಗೋಳಶಾಸ್ತ್ರ, ಸಾಮಾಜಿಕ ಮನೋವಿಜ್ಞಾನ, ಅಂತರರಾಷ್ಟೀಯ ವೈವಹಾರಗಳು, ಸಾಮಾಜಿಕ ನೀತಿಶಾಸ್ತ್ರ, ಕಸುಬುಗಳು ಹಾಗೂ ವೃತ್ತಿಗಳು ಮುಂತಾದವನ್ನೂ ಪೌರಶಾಸ್ತ್ರದ ವ್ಯಾಸಂಗ ಕ್ರಮದಲ್ಲಿ ಸೇರಿಸುವುದುಂಟು. ಈ ಎಲ್ಲ ವಿಷಯಗಳನ್ನೂ ಚರಿತ್ರೆಯನ್ನೂ ಸೇರಿಸಿ ಸಮಾಜ ಪಾಠಗಳು ಎಂದು ಕರೆಯುತ್ತಾರೆ. ನಾನಾ ಸರ್ಕಾರ ಪದ್ಧತಿಗಳು ಮತ್ತು ಅವುಗಳ ಸಂಘಟನೆ, ಅವು ಕೆಲಸಮಾಡುವ ಬಗ್ಗೆ. ಅವುಗಳ ಕಾರ್ಯಭಾರಗಳು, ಪೌರರ ಹಕ್ಕುಗಳು, ಕರ್ತವ್ಯಗಳು, ಪೌರತ್ತ್ವಪ್ರಜ್ಞೆ, ರಾಷ್ಟ್ರೀಯತ್ವ, ವಿಶ್ವ ಸರ್ಕಾರ ಮುಂತಾದ ವಿಚಾರಗಳನ್ನು ಕುರಿತಂತೆ ಮಕ್ಕಳಲ್ಲಿ ಯುಕ್ತವಾದ ಪರಿಕಲ್ಪನೆಗಳನ್ನು ಮೂಡಿಸುವುದು ಪೌರಶಾಸ್ತ್ರ ಭೋದನೆಯ ಉದ್ದೇಶವಾಗಿರುತ್ತದೆ.

ಪೌರಶಾಸ್ತ್ರ ತುಂಬ ಈಚಿನ ಅಧ್ಯಯನ ಕ್ಷೇತ್ರ: ಆಧುನಿಕ ಸರ್ಕಾರಗಳ ವಿಕಾಸದೊಂದಿಗೆ ಇದೂ ಬೆಳೆಯಿತು. ರಾಷ್ತ್ರೀಯತ್ವ ಪರಿಕಲ್ಪನೆ ಮೂಡುವುದಕ್ಕೆ ಹಿಂದೆ ವ್ಯಕ್ತಿಯ ಮನಸ್ಸಿನ ಮೇಲೆ ಧರ್ಮದ ಒಡೆತನವೇ ಸಂಪೂರ್ಣವಾಗಿತ್ತು. ಪ್ರಜಾಪ್ರಭುತ್ವದ ವಿಕಾಸದೊಂದಿಗೆ ಪ್ರಜೆಗಳ ಸಾಮಾಜಿಕ ಹಾಗೂ ರಾಜಕೀಯ ಸಂಬಂಧಗಳನ್ನು ತರ್ಕಸಮ್ಮತವಾಗಿ ರೂಪಿಸುವ ಅವಶ್ಯಕತೆ ಸುವ್ಯಕ್ತವಾಯಿತು. ಒಂದನೆಯ ಮಹಾಯುದ್ಧದ ಫಲವಾಗಿ ರಾಷ್ಟ್ರೀಯತ್ವದ ಜೊತೆಗೆ ವಿಶ್ವ ಪ್ರಜೆತನದ ಪರಿಕಲ್ಪನೆಯೂ ಮೂಡಿತು. ರಾಷ್ಟ್ರದ ಸುಭದ್ರತೆಗಾಗಿ ಪೌರಶಾಸ್ತ್ರವನ್ನು ಮಕ್ಕಳಿಗೆ ಬೋಧಿಸುವ ಅಗತ್ಯದ ಮನವರಿಕೆ ಸ್ಥಿರವಾಯಿತು.

ಭಾರತದಲ್ಲೀ ಬ್ರಿಟಿಷರ ಆಡಳಿತ ಕಾಲದಲ್ಲಿ ಪ್ರಚಾರಕ್ಕೆ ಬಂದ ಅನೇಕ ಅಧ್ಯಯನ ವಿಷಯಗಳ ಪ್ಯೆಕಿ ಪೌರಶಾಸ್ತ್ರವೂ ಒಂದು. ನಾಗರಿಕ ಜೀವನವನ್ನು ಭೋಧಿಸುವುದರ ಜೊತೆಗೆ ಬ್ರಿಟಿಷ್ ಪ್ರಭುತ್ವಕ್ಕೆ ವಿಧೇಯತೆಯನ್ನೂ ಆಗ ಮಕ್ಕಳಿಗೆ ಭೋಧಿಸಲಾಗುತ್ತಿತ್ತು. ಸ್ವತಂತ್ರ ಭಾರತದಲ್ಲಿ ಪೌರ ಹಕ್ಕು ಹಾಗೂ ಕರ್ತವ್ಯಗಳ ಜೊತೆಗೆ ಪ್ರಜಾತಂತ್ರಾತ್ಮಕ ವ್ಯವಸ್ಥೆಯ ಅಧ್ಯಯನಕ್ಕೂ ಹೆಚ್ಚಿನ ಪ್ರಾಶಸ್ತ್ಯ ನೀಡಲಾಗುತ್ತಿದೆ. ಪ್ರಜಾಸತ್ತಾತ್ಮಕ ವಿಧಾನದ ಮೂಲಕ ಸಮಾಜವಾದ ಸ್ಥಾಪನೆಯ ಗುರಿಯನ್ನುಳ್ಳ ಭಾರತ ಸಂವಿಧಾನದ ವ್ಯೆಶಿಷ್ಟ್ಯದ ಕಡೆಗೆ ವಿದ್ಯಾರ್ಥಿಗಳ ಮನಸ್ಸನ್ನು ತಿರುಗಿಸಲಾಗಿದೆ. ಜಾತ್ಯತೀತ ಅಥವಾ ಲೌಕಿಕ ಪರಿಕಲ್ಪನೆ ಇಲ್ಲಿ ಪ್ರಧಾನ.

ಪೌರಶಾಸ್ತ್ರದ ಅಧ್ಯಯನದಲ್ಲಿ ಆಯಾ ದೇಶದ ಆಡಳಿತ ಪದ್ದತಿಯನ್ನೇ ಪ್ರಧಾನವಾಗಿ ಎತ್ತಿ ಹಿಡಿಯುವುದು ಸಾಮಾನ್ಯ. ಸರ್ವಾಧಿಕಾರಿ ಅಥವಾ ಸಮಾಜವಾದಿ ಸರ್ಕಾರ ಇರುವ ದೇಶದಲ್ಲಿ ಆ ಸರಕಾರ ಪ್ರತಿನಿಧಿಸುವ ಮೌಲ್ಯಗಳನ್ನೇ ವಿಶಿಷ್ಟವಾಗಿ ಬೋಧಿಸಲಾಗುತ್ತದೆ. ಆದಾಗ್ಯೂ ನಾಗರಿಕ ವ್ಯಕ್ತಿಯ ಸಂಘಜೀವನ, ಅವನ ಹೊಣೆಗಳು ಹಾಗೂ ಕರ್ತವ್ಯಗಳು ಮುಂತಾದ ವಿಚಾರಗಳು ಎಲ್ಲ ದೇಶಗಳ ಪೌರಶಾಸ್ತ್ರ ವ್ಯಾಸಂಗ ಕ್ರಮಗಳಲ್ಲಿಯೂ ಸಾಮಾನ್ಯವಾಗಿರುವುದುಂಟು.

ಉಲ್ಲೇಖಗಳು 

ಶೈಕ್ಷಣಿಕ ವಿಷಯಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಪ್ರಕಟನೆ

ಪ್ರಕಟನೆ ಎಂದರೆ ಮರೆಯಾಗಿರುವುದನ್ನು ಬೆಳಕಿಗೆ ತರುವುದು. ಧರ್ಮಶಾಸ್ತ್ರದಲ್ಲಿ ದೈವಿಕವಾಗಿ ಅಥವಾ ಅಪೌರುಷೇಯವಾಗಿ ಮನುಷ್ಯನಿಗೆ ವ್ಯಕ್ತವಾಗುವ ಜ್ಞಾನವನ್ನು ಈ ಹೆಸರಿನಿಂದ (ರೆವಲೇಷನ್) ಕರೆಯಲಾಗಿದೆ. ಪ್ರಾಟೆಸ್ಟಂಟ್ ಪಂಗಡಕ್ಕೆ ಸೇರಿದ ಕ್ರೈಸ್ತರು ಬೈಬಲ್‍ನಲ್ಲಿ ದೇವರ ವಿಷಯದಲ್ಲಿ ಮಾನವರು ತಿಳಿಯಬೇಕಾದದ್ದೆಲ್ಲವೂ ಸಿಕ್ಕುತ್ತದೆಂದು ನಂಬುತ್ತಾರೆ. ಆದರೆ ರೋಮನ್ ಕ್ಯಾತೊಲಿಕರು ಇದು ಮಾತ್ರವಲ್ಲದೆ ಕ್ರೈಸ್ತ ಸಭೆಯ ಸಂಪ್ರದಾಯದ ಮೂಲಕವೂ ದೈವ ಪ್ರಕಟನೆ ಉಂಟಾಗುತ್ತದೆಂದು ನಂಬುತ್ತಾರೆ. ದೇವರು ಮುಖ್ಯವಾಗಿ ಮಾನವ ಜಾತಿಯ ರಕ್ಷಣಾರ್ಥವಾಗಿ ಯೇಸುವಿನಲ್ಲಿ ತನ್ನನ್ನು ಪ್ರಕಟಿಸಿಕೊಂಡನೆಂತಲೂ ಕ್ರೈಸ್ತ ಮತವೆಂದರೆ ದೇವರ ಕೃಪೆ ಹೇಗೆ ಚಾರಿತ್ರಿಕವಾದ ಯೇಸುವಿನ ವ್ಯಕ್ತಿತ್ವದಲ್ಲಿ ಮಾನವರಿಗೆ ಕೊಡಲ್ಪಟ್ಟಿತೆಂಬುದರ ವಿವರವೆಂತಲೂ ಅವರ ಮತ.

ಬೈಬಲ್‍ನ ಕಡೆಯ ಪುಸ್ತಕಕ್ಕೆ ಪ್ರಕಟನೆ (ಅಪೋಕಲಿಪ್ಸ್) ಎಂದು ಹೆಸರು. ಭವಿಷ್ಯತ್ತಿನಲ್ಲಿ ಕ್ರೈಸ್ತ ಸಭೆಗೂ ಪ್ರಪಂಚಕ್ಕೂ ಸಂಭವಿಸಲಿಕ್ಕಿರುವ ವಿಷಯಗಳನ್ನು ಇದು ತಿಳಿಸುತ್ತದೆ. ಆದ್ದರಿಂದ ಇದನ್ನು ಭವಿಷ್ಯ ದರ್ಶನ ಅಥವಾ ಕಾಲಜ್ಞಾನ ಎನ್ನಬಹುದು. ಇದರ ಕರ್ತನಾರೆಂಬುದು ಚರ್ಚಾಸ್ಪದವಾಗಿದೆ. ಜನ ಪ್ರಾರಂಭದಿಂದ ಈವರೆಗೂ ಇದನ್ನು ಯೇಸುವಿನ ಶಿಷ್ಯರಲ್ಲಿ ಒಬ್ಬನಾದ ಯೋಹಾನನೇ ಬರೆದನೆಂದು ನಂಬುತ್ತಾರೆ. ಇದನ್ನು ಬರೆದಾತ ದಿವ್ಯದರ್ಶನಗಳ ಮೂಲಕ ತನಗೆ ಪ್ರಕಟವಾದಂತೆ, ನೀತಿಗೂ ಅನೀತಿಗೂ ನಡೆಯುವ ಹೋರಾಟವನ್ನು ಕುರಿತು ಸಾಂಕೇತಿಕ ಪದ್ಧತಿಯನ್ನನುಸರಿಸಿ ಬರೆದಿರುತ್ತಾನೆ. ಈ ಗ್ರಂಥದಲ್ಲಿ ಬರೆದಿರುವ ವಿಷಯಗಳ ಮೇಲೆ ಬಗೆಬಗೆಯ ವ್ಯಾಖ್ಯಾನಗಳಿವೆ.

ಕೆಲವರು ಇದರಲ್ಲಿ ಚಾರಿತ್ರಿಕ ಸಭೆಯ ನಿರ್ನಾಮದ ಬಗ್ಗೆ ಧರ್ಮವಿರೋಧಿಯಾದವರು ಮಾಡುವ ಪ್ರಯತ್ನಗಳು ವಿವರಿಸಲ್ಪಟ್ಟಿರುವುದೆಂತಲೂ ಕೆಲವರು ಕ್ರಿ.ಶ. ಮೊದಲನೆಯ ಶತಮಾನದಲ್ಲಿ ಕ್ರೈಸ್ತ ಸಭೆಗೆ ಉಂಟಾದ ಕಷ್ಟಗಳನ್ನೇ ಇದು ಸೂಚಿಸುತ್ತದೆಂತಲೂ ಹೇಳುತ್ತಾರೆ. ಹೇಗಿದ್ದರೂ ವರ್ತಮಾನ ಭವಿಷ್ಯತ್ ಪರಿಸ್ಥಿತಿಗಳೆರಡನ್ನೂ ಅನುಸರಿಸಿ ಅರ್ಥ ಮಾಡದಿದ್ದರೆ ಇದರಲ್ಲಿನ ವಿಷಯ ಪರಿಷ್ಕಾರವಾಗಲಾರದು.

ಗ್ರಂಥದ ವಿವರಗಳು ಹೀಗಿವೆ : 1. ಪೀಠಿಕೆ (ಸಂಧಿ 1) 2. ಏಳು ಸಭೆಗಳಿಗೆ ಆತ್ಮನ ಸಂದೇಶ (ಸಂಧಿ 2), 3. ಹೋರಾಟದ ಕಾಲ ಮತ್ತು ಶ್ರಮ (ಸಂಧಿ 4 ರಿಂದ 7) 4. ಮೆಸ್ಸೀಯನ ಅಂತ್ಯ ಹೋರಾಟ (ಸಂಧಿ 8 ರಿಂದ 14) 6. ಮೆಸ್ಸೀಯನ ಜಯ (ಸಂಧಿ 15 ರಿಂದ 20) 6. ಮೆಸ್ಸೀಯನ ರಾಜ್ಯದ ದರ್ಶನ (ಸಂಧಿ 21 ರಿಂದ 22), 7. ಕಡೇ ಮಾತುಗಳು (ಸಂಧಿ 22 ರಿಂದ 23).

ಉಲ್ಲೇಖಗಳು 

ಧಾರ್ಮಿಕ ಪರಿಭಾಷೆ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಬಂಜರು ಭೂಮಿ

ಬಂಜರು ಭೂಮಿ (ಪಾಳುಭೂಮಿ) ಎಂದರೆ ಸಸ್ಯ ಬೆಳವಣಿಗೆಯು ವಿರಳ, ಕುಂಠಿತವಾಗಿರಬಹುದಾದ, ಮತ್ತು/ಅಥವಾ ಸೀಮಿತ ಜೀವವೈವಿಧ್ಯವನ್ನು ಹೊಂದಿರಬಹುದಾದ ಭೂಪ್ರದೇಶ. ವಿಷಕಾರಿ ಅಥವಾ ಬರಡು ಮಣ್ಣು, ಜೋರಾದ ಗಾಳಿ, ಕರಾವಳಿ ಲವಣ ಸಿಂಪಡಿಕೆ ಮತ್ತು ಹವಾಮಾನ ಸನ್ನಿವೇಶಗಳಂತಹ ಪಾರಿಸರಿಕ ಪರಿಸ್ಥಿತಿಗಳು ಹಲವುವೇಳೆ ಕಳಪೆ ಸಸ್ಯ ಬೆಳವಣಿಗೆ ಮತ್ತು ವಿಕಸನದಲ್ಲಿ ಪ್ರಧಾನ ಅಂಶಗಳಾಗಿರುತ್ತವೆ. ಬಂಜರು ಭೂಮಿಗಳನ್ನು ಒಂದು ನಿರ್ದಿಷ್ಟ ಪ್ರದೇಶದ ವಾಯುಗುಣ, ಭೂವೈಜ್ಞಾನಿಕ ಲಕ್ಷಣಗಳು ಮತ್ತು ಭೌಗೋಳಿಕ ಸ್ಥಾನವನ್ನು ಆಧರಿಸಿ ವರ್ಗೀಕರಿಸಬಹುದು. ಪೈನ್ ಬಂಜರುಭೂಮಿಗಳು, ಕರಾವಳಿ ಬಂಜರುಭೂಮಿಗಳು ಮತ್ತು ಸರ್ಪೆಂಟೈನ್ ಬಂಜರುಭೂಮಿಗಳು ಬಂಜರು ಭೂಮಿಗಳ ಕೆಲವು ಹೆಚ್ಚು ವಿಶಿಷ್ಟ ಪ್ರಕಾರಗಳಾಗಿವೆ. ಇವನ್ನು ವಿಜ್ಞಾನಿಗಳು ಅತ್ಯಂತ ಸಾಮಾನ್ಯವಾಗಿ ಸಂಶೋಧಿಸುತ್ತಾರೆ. ಹಲವುವೇಳೆ "ಕುರುಚಲು ಭೂಮಿಗಳು" ಎಂದು ಕರೆಯಲ್ಪಡುವ ಬಂಜರು ಭೂಮಿಗಳು ಅದ್ವಿತೀಯ ಜೀವವೈವಿಧ್ಯ ಮತ್ತು ಜೀವವರ್ಗೀಕರಣ ಸಂಯೋಜನೆಗೆ ಶ್ರೇಷ್ಠವಾದ ಪರಿಸರಗಳಾಗಬಲ್ಲವು.

ಉಲ್ಲೇಖಗಳು 

ಪರಿಸರ ವ್ಯವಸ್ಥೆಗಳು
ಹಾನಿ

ಹಾನಿ ಎಂದರೆ ಹಲವುವೇಳೆ ಒಂದು ಭೌತಿಕ ವಸ್ತುವಿನಲ್ಲಾಗುವ ಯಾವುದೇ ಬದಲಾವಣೆ, ಮತ್ತು ಇದು ಅದರ ಮೊದಲಿನ ಸ್ಥಿತಿಗಿಂತ ಕೀಳಾಗುವಂತೆ ಮಾಡುತ್ತದೆ. ಸ್ಥೂಲವಾಗಿ ಇದನ್ನು "ಪ್ರಸಕ್ತ ಅಥವಾ ಭವಿಷ್ಯದ ಕಾರ್ಯನಿರ್ವಹಣೆಯನ್ನು ಬಾಧಿಸುವ ವ್ಯವಸ್ಥೆಯೊಳಗೆ ಪರಿಚಯಿಸಲ್ಪಟ್ಟ ಬದಲಾವಣೆಗಳು" ಎಂದು ವ್ಯಾಖ್ಯಾನಿಸಬಹುದು. ಹಾನಿಯು ಖಡಾಖಂಡಿತವಾಗಿ ವ್ಯವಸ್ಥೆಯ ಕಾರ್ಯಕ್ಷಮತೆಯ ಸಂಪೂರ್ಣ ನಷ್ಟವನ್ನು ಸೂಚಿಸುವುದಿಲ್ಲ, ಬದಲಾಗಿ ಆ ವ್ಯವಸ್ಥೆಯು ಅದರ ಅತ್ಯಂತ ಅನುಕೂಲಕರ ರೀತಿಯಲ್ಲಿ ಕಾರ್ಯನಿರ್ವಹಿಸುತಿಲ್ಲ ಎಂಬುದನ್ನು ಸೂಚಿಸುತ್ತದೆ. ಭೌತಿಕ ವಸ್ತುಗಳ ಹಾನಿಯೆಂದರೆ "ಅವು ಮುರಿಯುವುದಕ್ಕೆ ಕಾರಣವಾಗುವ ಕ್ರಮವಾಗಿ ಹೆಚ್ಚಾಗುವ ಭೌತಿಕ ಪ್ರಕ್ರಿಯೆ", ಮತ್ತು ಗೋಚರವಾಗದಿದ್ದರೂ, ರಚನೆಯನ್ನು ದುರ್ಬಲವಾಗಿಸುವ ಯಾಂತ್ರಿಕ ಒತ್ತಡವನ್ನು ಒಳಗೊಳ್ಳುತ್ತದೆ.

ಉಲ್ಲೇಖಗಳು 

ಬದಲಾವಣೆ
ಹೂಕಲೆ

ಹೂಕಲೆಯು ಹೂವುಗಳ ಉತ್ಪಾದನೆ, ವಾಣಿಜ್ಯ ಮತ್ತು ವ್ಯಾಪಾರ. ಇದು ಹೂ ಆರೈಕೆ ಹಾಗೂ ನಿಭಾವಣೆ, ಪುಷ್ಪವಿನ್ಯಾಸ, ಅಥವಾ ಹೂವಿನ ಜೋಡಣೆ, ಮಾರಾಟ, ಮತ್ತು ಪ್ರದರ್ಶನ ಮತ್ತು ಹೂ ವಿತರಣೆಯನ್ನು ಒಳಗೊಳ್ಳುತ್ತದೆ. ಸಗಟು ಹೂವಾಡಿಗರು ದೊಡ್ಡ ಪ್ರಮಾಣದಲ್ಲಿ ಹೂವುಗಳನ್ನು ಮತ್ತು ಸಂಬಂಧಿತ ಪೂರೈಕೆಗಳನ್ನು ವ್ಯಾಪಾರದಲ್ಲಿನ ವೃತ್ತಿಪರರಿಗೆ ಮಾರುತ್ತಾರೆ. ಚಿಲ್ಲರೆ ಹೂವಾಡಿಗರು ತಾಜಾ ಹೂವುಗಳು ಮತ್ತು ಸಂಬಂಧಿತ ಉತ್ಪನ್ನಗಳು ಹಾಗೂ ಸೇವೆಗಳನ್ನು ಗ್ರಾಹಕರಿಗೆ ನೀಡುತ್ತಾರೆ. ಮೊದಲ ಹೂವಿನ ಅಂಗಡಿಯು ೧೮೭೫ರಲ್ಲಿ ತೆರೆಯಿತು.

ಹೂಕಲೆಯು ಹೂವುಗಳ ಬೇಸಾಯ ಜೊತೆಗೆ ಅವುಗಳ ಜೋಡಣೆ, ಮತ್ತು ಅವುಗಳನ್ನು ಮಾರಾಟ ಮಾಡುವ ವ್ಯಾಪಾರವನ್ನು ಕೂಡ ಒಳಗೊಳ್ಳಬಹುದು. ಹೂಕಲೆ ವ್ಯಾಪಾರಕ್ಕೆ ಪೂರೈಕೆ ಮಾಡಲಾದ ಹೆಚ್ಚಿನ ಕಚ್ಚಾವಸ್ತುವು ಕತ್ತರಿಸಿದ ಹೂವುಗಳ ಉದ್ಯಮದಿಂದ ಬರುತ್ತದೆ. ಹೂವಾಡಿಗರ ಅಂಗಡಿಗಳು, ಜೊತೆಗೆ ಆನ್‍ಲೈನ್ ಅಂಗಡಿಗಳು ಹೂವಿಗೆ ಮೀಸಲದ ಮುಖ್ಯ ಅಂಗಡಿಗಳಾಗಿವೆ, ಆದರೆ ಸೂಪರ್‌ಮಾರ್ಕೆಟ್‍ಗಳು, ಉದ್ಯಾನ ಪೂರೈಕೆ ಅಂಗಡಿಗಳು ಹಾಗೂ ಪೆಟ್ರೋಲ್ ಪಂಪ್‍ಗಳು ಕೂಡ ಹೂವುಗಳನ್ನು ಮಾರುತ್ತವೆ.

ಉಲ್ಲೇಖಗಳು 

ಹೂಕಲೆ
ಮಕ್ಕಳ ಪಾಲನೆ

ಮಕ್ಕಳ ಪಾಲನೆ (ಮಕ್ಕಳ ಪೋಷಣೆ) ಎಂದರೆ ಶೈಶವಾವಸ್ಥೆಯಿಂದ ಪ್ರೌಢಾವಸ್ಥೆಯವರೆಗೆ ಒಂದು ಮಗುವಿನ ದೈಹಿಕ, ಭಾವನಾತ್ಮಕ, ಸಾಮಾಜಿಕ ಹಾಗೂ ಬೌದ್ಧಿಕ ಬೆಳವಣಿಗೆಯನ್ನು ಉತ್ತೇಜಿಸುವ ಮತ್ತು ಬೆಂಬಲಿಸುವ ಪ್ರಕ್ರಿಯೆ. ಮಕ್ಕಳ ಪಾಲನೆಯು ಒಂದು ಮಗುವನ್ನು ಪೋಷಿಸುವಲ್ಲಿನ ಜಟಿಲತೆಗಳನ್ನು ಸೂಚಿಸುತ್ತದೆ ಮತ್ತು ಪ್ರತ್ಯೇಕದೃಷ್ಟಿಯಿಂದ ಜೈವಿಕ ಸಂಬಂಧವನ್ನು ಸೂಚಿಸುವುದಿಲ್ಲ.

ಚರ್ಚೆಯಲ್ಲಿರುವ ಮಗುವಿಗೆ ರಕ್ತಸಂಬಂಧದಿಂದ ಹೆತ್ತವರಾಗಿರುವವರು ಅತ್ಯಂತ ಸಾಮಾನ್ಯವಾಗಿ ಮಕ್ಕಳ ಪಾಲನೆಯಲ್ಲಿ ರಕ್ಷಕರಾಗಿರುತ್ತಾರೆ. ಆದರೆ ಅಕ್ಕ/ಅಣ್ಣ, ಅಜ್ಜ/ಅಜ್ಜಿ, ದತ್ತು ಪೋಷಕ, ಚಿಕ್ಕಮ್ಮ/ದೊಡ್ಡಮ್ಮ, ಚಿಕ್ಕಪ್ಪ/ದೊಡ್ಡಪ್ಪ ಅಥವಾ ಅನ್ಯ ಕುಟುಂಬ ಸದಸ್ಯ, ಅಥವಾ ಕುಟುಂಬ ಸ್ನೇಹಿತರಂತಹ ಇತರರು ಕೂಡ ಪೋಷಕರು ಆಗಿರಬಹುದು. ಮಕ್ಕಳ ಪಾಲನೆಯಲ್ಲಿ ಸರಕಾರಗಳು ಮತ್ತು ಸಮಾಜವೂ ಪಾತ್ರವನ್ನು ಹೊಂದಿರಬಹುದು.

ಉಲ್ಲೇಖಗಳು 

ಮಾನವ ಬೆಳವಣಿಗೆ
ಪೆಟ್ಟಿಗೆ

ಪೆಟ್ಟಿಗೆ ಪದವು ಸಂಗ್ರಹ ಸ್ಥಳವಾಗಿ ಶಾಶ್ವತ ಬಳಕೆಗಾಗಿ, ಅಥವಾ, ಹಲವುವೇಳೆ ವಸ್ತುಗಳನ್ನು ಸಾಗಿಸಲು, ತಾತ್ಕಾಲಿಕ ಬಳಕೆಗಾಗಿ ಇರುವ ಬಗೆಬಗೆಯ ಧಾರಕಗಳು ಹಾಗೂ ಸಂಪುಟಗಳನ್ನು ವರ್ಣಿಸುತ್ತದೆ.

ಪೆಟ್ಟಿಗೆಗಳನ್ನು ಕಟ್ಟಿಗೆ ಅಥವಾ ಲೋಹದಂತಹ ಬಾಳಿಕೆ ಬರುವ ವಸ್ತುಗಳಿಂದ, ಉಬ್ಬುತಗ್ಗಾದ ನಾರು ಹಲಗೆಯಿಂದ, ಅಥವಾ ಇತರ ಬಾಳಿಕೆ ಬರದ ವಸ್ತುಗಳಿಂದ ತಯಾರಿಸಬಹುದು. ಗಾತ್ರವು ಬಹಳ ಚಿಕ್ಕದಿಂದ (ಉದಾ. ಕಡ್ಡಿಪೆಟ್ಟಿಗೆ) ಹಿಡಿದು ದೊಡ್ಡ ಉಪಕರಣದ ಗಾತ್ರದವರೆಗೆ ಬದಲಾಗಬಹುದು. ಉಬ್ಬುತಗ್ಗಾದ ಪೆಟ್ಟಿಗೆಯು ಬಹಳ ಸಾಮಾನ್ಯವಾದ ಹಡಗು ರವಾನೆಯ ಧಾರಕವಾಗಿದೆ. ಯಾವುದೇ ನಿರ್ದಿಷ್ಟ ಆಕಾರವನ್ನು ವರ್ಣಿಸದಿದ್ದಾಗ, ಎಲ್ಲ ಪಾರ್ಶ್ವಗಳು ಚಪ್ಪಟೆಯಿರುವ ಆಯತಾಕಾರಾದ ಅಡ್ಡ ವಿಭಾಗದ ಪೆಟ್ಟಿಗೆಯನ್ನು ಅಪೇಕ್ಷಿಸಬಹುದು, ಆದರೆ ಒಂದು ಪೆಟ್ಟಿಗೆಯು ಚೌಕ, ಉದ್ದನೆಯ, ದುಂಡನೆಯ ಅಥವಾ ಅಂಡಾಕಾರದ ಸಮತಲ ಅಡ್ಡ ವಿಭಾಗವನ್ನು; ಇಳಿಜಾರಾದ ಅಥವಾ ಗುಮ್ಮಟಾಕಾರದ ಮೇಲಿನ ಮೇಲ್ಮೈಗಳನ್ನು, ಅಥವಾ ಲಂಬ ಅಂಚುಗಳನ್ನು ಹೊಂದಿರಬಹುದು. ಅವು ಯಾವಾಗಲೂ ಚೌಕಗಳನ್ನು ಹೊಂದಿರುವುದಿಲ್ಲ.

ಗ್ರಂಥಸೂಚಿ 

 Soroka, W, "Fundamentals of Packaging Technology", IoPP, 2002,  ISBN 1-930268-25-4
 Yam, K. L., "Encyclopedia of Packaging Technology", John Wiley & Sons, 2009,  ISBN 978-0-470-08704-6
 
ಧಾರಕಗಳು
ತತ್ತ್ವ

ತತ್ತ್ವ ಒಂದು ಸಂಸ್ಕೃತ ಶಬ್ದವಾಗಿದೆ. ಇದರರ್ಥ 'ಸೂತ್ರ', 'ಅದು', 'ವಾಸ್ತವ' ಅಥವಾ 'ಸತ್ಯ'. ವಿವಿಧ ಭಾರತೀಯ ತತ್ತ್ವಶಾಸ್ತ್ರದ ಪಂಥಗಳ ಪ್ರಕಾರ, ತತ್ತ್ವವು ಸತ್ಯತೆಯ ಘಟಕ ಅಥವಾ ಅಂಶವಾಗಿದೆ. ಕೆಲವು ಸಂಪ್ರದಾಯಗಳಲ್ಲಿ, ಅವನ್ನು ದೇವರ ಅಂಶವೆಂದು ಭಾವಿಸಲಾಗುತ್ತದೆ. ತತ್ತ್ವಶಾಸ್ತ್ರೀಯ ಪಂಥವನ್ನು ಆಧರಿಸಿ ತತ್ತ್ವಗಳ ಸಂಖ್ಯೆಯು ಬದಲಾಗುತ್ತದಾದರೂ, ಅವು ಒಟ್ಟಾಗಿ ನಮ್ಮ ಎಲ್ಲ ಅನುಭವದ ಆಧಾರವನ್ನು ರೂಪಿಸುತ್ತವೆ ಎಂದು ಭಾವಿಸಲಾಗಿದೆ. ಸಾಂಖ್ಯ ದರ್ಶನವು ೨೫ ತತ್ತ್ವಗಳ ವ್ಯವಸ್ಥೆಯನ್ನು ಬಳಸಿದರೆ, ಶೈವ ಪಂಥವು ೩೬ ತತ್ತ್ವಗಳನ್ನು ಗುರುತಿಸುತ್ತದೆ. ಬೌದ್ಧ ಧರ್ಮದಲ್ಲಿ, ಸತ್ಯತೆಯನ್ನು ರಚಿಸುವ ಧಮ್ಮಗಳ ಪಟ್ಟಿಯು ಇದಕ್ಕೆ ಸಮಾನವಾಗಿದೆ.

ಸಾಂಖ್ಯ 
ಬ್ರಹ್ಮಾಂಡವು ಎರಡು ಶಾಶ್ವತ ಸತ್ಯತೆಗಳಾದ ಪುರುಷ ಮತ್ತು ಪ್ರಕೃತಿಯನ್ನು ಹೊಂದಿದೆ ಎಂದು ಸಾಂಖ್ಯ ದರ್ಶನವು ಭಾವಿಸುತ್ತದೆ. ಹಾಗಾಗಿ ಇದು ಬಹಳ ದ್ವೈತವಾದಿ ದರ್ಶನವಾಗಿದೆ. ಪುರುಷ ಪ್ರಜ್ಞೆಯ ಕೇಂದ್ರವಾಗಿದೆ, ಮತ್ತು ಪ್ರಕೃತಿಯು ಎಲ್ಲ ಭೌತಿಕ ಅಸ್ತಿತ್ವದ ಮೂಲವಾಗಿದೆ. ಸಾಂಖ್ಯದ ಇಪ್ಪತ್ತೈದು ತತ್ತ್ವಗಳ ವ್ಯವಸ್ಥೆಯು ಕೇವಲ ಸೃಷ್ಟಿಯ ವಾಸ್ತವ ರೂಪದ ಕುರಿತಾಗಿದೆ, ಮತ್ತು ಪ್ರಕೃತಿಯು ಆಗುವಿಕೆಯ ಪ್ರಪಂಚದ  ಮೂಲವಾಗಿದೆ ಎಂದು ಸಿದ್ಧಾಂತಿಸುತ್ತದೆ.

ಉಲ್ಲೇಖಗಳು

ಬಾಹ್ಯ ಸಂಪರ್ಕಗಳು 

 Uses of 'tattva' in Puranic and Gaudiya Vaishnava literature .
 Articles on Absolute Truth in a Vedic paradigm.
ಹಿಂದೂ ತತ್ವಶಾಸ್ತ್ರೀಯ ಪರಿಕಲ್ಪನೆಗಳು
ರಾಮಕೃಷ್ಣ ವಿ. ಹೊಸೂರು

ಪ್ರೊಫೆಸರ್ ರಾಮಕೃಷ್ಣ ವಿಜಯಾಚಾರ್ಯ ಹೊಸೂರು(೧೬ ಮೇ ೧೯೫೩) ರವರು ಭಾರತೀಯ ಬಯೋಫಿಸಿಕಲ್ ವಿಜ್ಞಾನಿ . ಇವರು  ಪರಮಾಣು ಮ್ಯಾಗ್ನೆಟಿಕ್ ರೆಸೋನೆನ್ಸ್ ಮತ್ತು ಆಣ್ವಿಕ ಬಯೋಫಿಸಿಕ್ಸ್ 
ಕ್ಷೇತ್ರಗಳಲ್ಲಿನ ಪರಿಣತಿಗೆ ಹೆಸರುವಾಸಿಯಾಗಿದ್ದಾರೆ .  ಭಾರತ ಸರಕಾರವು ೨೦೧೪ ರಲ್ಲಿ , ಭಾರತದ ನಾಲ್ಕನೇ ಅತ್ಯುನ್ನತ ಪುರಸ್ಕಾರವಾದ ಪದ್ಮಶ್ರೀ ಪ್ರಶಸ್ತಿಯನ್ನು ಹೊಸೂರವರ ವಿಜ್ಞಾನ ಮತ್ತು ತಂತ್ರಜ್ಞಾನದ ಕ್ಷೇತ್ರಗಳಿಗೆ ನೀಡಿದ ಕೊಡುಗೆಗಳಿಗಾಗಿ ನೀಡಿ ಗೌರವಿಸಲಾಯಿತು.

ಜನನ
ರಾಮಕೃಷ್ಣ ವಿ. ಹೊಸೂರು ರವರು ೧೬ ಮೇ ೧೯೫೩ ರಂದು  ದಕ್ಷಿಣ ಭಾರತದ ಕರ್ನಾಟಕ ರಾಜ್ಯದಲ್ಲಿ ಜನಿಸಿದರು .

ಶಿಕ್ಷಣ

ರಾಮಕೃಷ್ಣ ವಿಜಯಾಚಾರ್ಯ ಹೊಸೂರು ರವರು  
 ಕರ್ನಾಟಕ ವಿಶ್ವವಿದ್ಯಾಲಯದಿಂದ ೫ ನೇ ಶ್ರೇಯಾಂಕವನ್ನು ಪಡೆದು ರಸಾಯನಶಾಸ್ತ್ರ ,  ಭೌತಶಾಸ್ತ್ರ ಮತ್ತು ಗಣಿತದಂತಹ ಐಚ್ಛಿಕ ವಿಷಯಗಳಲ್ಲಿ ಪದವಿಯನ್ನು ಪಡೆದರು .
 ಭಾರತೀಯ ತಂತ್ರಜ್ಞಾನ ಸಂಸ್ಥೆ , ಮುಂಬೈ ( ಐಐಟಿ - ಬಿ) ನಿಂದ ರಸಾಯನಶಾಸ್ತ್ರದಲ್ಲಿ ಎಂಎಸ್ಸಿ ಮಾಡಿದರು . 
 ೧೯೭೮ ರಲ್ಲಿ ಮುಂಬೈನ ಟಾಟಾ ಇನ್ಸ್ಟಿಟ್ಯೂಟ್ ಆಫ್ ಫಂಡಮೆಂಟಲ್ ರಿಸರ್ಚ್ (ಟಿಐಎಫ್ಆರ್) ನಿಂದ ಪಿಎಚ್ಡಿ ಪದವಿಯನ್ನು ಪಡೆದರು .

ವೃತ್ತಿಜೀವನ
ಹೊಸೂರು ರವರು ಆಗಸ್ಟ್ ೧೯೭೮ ರಲ್ಲಿ ಟಿಐಎಫ್ಆರ್ ನಲ್ಲಿ ಸೇರ್ಪಡೆಯಾಗುವ ಮೂಲಕ ತಮ್ಮ ವೃತ್ತಿಜೀವನವನ್ನು ಆರಂಭಿಸಿದರು . ೧೯೮೬ ರಲ್ಲಿ , ಅವರು ರೀಡರ್ನ ಹುದ್ದೆಗೆ ಟಿಐಎಫ್ಆರ್ ಅನ್ನು ಸೇರಿಕೊಂಡರು . ಐದು ವರ್ಷಗಳ ನಂತರ , ಅವರು ಅಸೋಸಿಯೇಟ್ ಪ್ರಾಧ್ಯಾಪಕರಾಗಿ ಮತ್ತು ೧೯೯೬ ರಲ್ಲಿ ಪ್ರಾಧ್ಯಾಪಕರಾಗಿ ಕೆಲಸ ಮಾಡಿದರು . ಅವರು ೨೦೦೩ ರಿಂದ ರಾಸಾಯನಿಕ ವಿಜ್ಞಾನ ಇಲಾಖೆಯಲ್ಲಿ ಟಾಟಾ ಇನ್ಸ್ಟಿಟ್ಯೂಟ್ ನ  ಹಿರಿಯ ಪ್ರೊಫೆಸರ್ ಆಗಿ ಕಾರ್ಯನಿರ್ವಹಿಸುತ್ತಿದ್ದಾರೆ . ಇವರು ೨೦೦೨ ರಿಂದ ೨೦೦೪ ರವರೆಗೆ ಇನ್ಸ್ಟಿಟ್ಯೂಟ್ ನ  ವಿಜಿಲೆನ್ಸ್ ಅಧಿಕಾರಿ ಆಗಿದ್ದರು ಮತ್ತು ೨೦೦೨ ರಿಂದ ಇಲ್ಲಿಯವರೆಗೂ ಹೈ ಫೀಲ್ಡ್ ನ್ಯೂಕ್ಲಿಯರ್  ಮ್ಯಾಗ್ನೆಟಿಕ್  ರೆಸೊನೆನ್ಸ್ ನ  ರಾಷ್ಟ್ರೀಯ  ಸೌಲಭ್ಯಕ್ಕಾಗಿ ಸಂಚಾಲಕರಾಗಿದ್ದಾರೆ . 
ರಾಮಕೃಷ್ಣ ಹೊಸೂರು ರವರು ಮದುವೆಯಾಗಿದ್ದು , ಇಬ್ಬರು ಮಕ್ಕಳಿದ್ದಾರೆ ಮತ್ತು  ಅವರ ಕುಟುಂಬವು ಮುಂಬೈನಲ್ಲಿ ವಾಸ ಮಾಡುತ್ತಿದ್ದಾರೆ .

ಸಂಶೋಧನಾ ವಿಭಾಗಗಳು
 ಮಾಲಿಕ್ಯೂಲರ್ ಬಯೋಫಿಸಿಕ್ಸ್ .
 ಸ್ಟ್ರಕ್ಚರಲ್ ಬಯಾಲಜಿ .
 ಬಯೋಮಾಲಿಕ್ಯೂಲರ್ ಎನ್ಎಂಆರ್ .
 ಬಯೋಫಿಸಿಕಲ್ ಕೆಮಿಸ್ಟ್ರಿ ‌.

ಪಬ್ಲಿಕೇಷನ್ಸ್
 ಲೇಖನಗಳು: ೨೦೫ (ನಿಯತಕಾಲಿಕಗಳು :೧೬೭ , ಪುಸ್ತಕ ಲೇಖನಗಳು : ೯ , ಸಮಾವೇಶದ ಪ್ರಕ್ರಿಯೆಗಳು : ೨೭ , ಜನಪ್ರಿಯ : ೨) .
 ಪುಸ್ತಕಗಳು : ೩ (೧ ಲಿಖಿತ ಮತ್ತು ೨ ಸಂಪಾದಿತ) .
 ಪುಸ್ತಕ ವಿಮರ್ಶೆಗಳು: ೩ .
 ತಾಂತ್ರಿಕ ವರದಿಗಳು: ೩ .

ಪ್ರಶಸ್ತಿಗಳು
 ಯಂಗ್ ಸೈಂಟಿಸ್ಟ್ ಅವಾರ್ಡ್ , ಬ್ರೂಕರ್ ಕಾರ್ಪೊರೇಶನ್ - ೧೯೮೩ .
 ಯಂಗ್ ಸೈಂಟಿಸ್ಟ್ ಮೆಡಲ್ , ಇಂಡಿಯನ್ ನ್ಯಾಷನಲ್ ಸೈನ್ಸ್ ಅಕಾಡೆಮಿ - ೧೯೮೪.
 ಬಾಂಬೆ ವಿಶ್ವವಿದ್ಯಾಲಯದ ಬಿ.ಡಿ.ತಿಲಕ್ ಲೆಕ್ಚರ್ ಪ್ರಶಸ್ತಿ  - ೧೯೮೯ .
 ಬಿ.ಎಮ್.ಬಿರ್ಲಾ ಪ್ರಶಸ್ತಿ , ಬಿರ್ಲಾ ಸೈನ್ಸ್ ಸೆಂಟರ್ - ೧೯೯೨ .
 ಕ್ಯಾನ್ಸರ್ ರಿಸರ್ಚ್ ಸೊಸೈಟಿಯ ೩ ನೇ ವಾರ್ಷಿಕ ಪ್ರಶಸ್ತಿ - ೧೯೯೮ .
 ಇಂಡಿಯನ್ ನ್ಯಾಷನಲ್ ಸೈನ್ಸ್ ಅಕಾಡೆಮಿ ಯಿಂದ ಆರ್.ಕೆ.ಅಸುಂಡಿ ಲೆಕ್ಚರ್ ಪ್ರಶಸ್ತಿ - ೧೯೯೮ ‌.
 ಇಂಡಿಯನ್ ನ್ಯಾಷನಲ್ ಸೈನ್ಸ್ ಅಕಾಡೆಮಿಯಿಂದ ಡಾ.ಜಗದೀಶ್ ಶಂಕರ್ ಲೆಕ್ಚರ್ ಪ್ರಶಸ್ತಿ - ೨೦೦೩.
 ಇಂಡಿಯನ್ ಇನ್ಸ್ಟಿಟ್ಯೂಟ್ ಆಫ್ ಕೆಮಿಕಲ್ ಬಯಾಲಜಿ ಯಿಂದ ಐಐಸಿಬಿ ಫೌಂಡೇಶನ್ ಡೇ ಲೆಕ್ಚರ್ ಅವಾರ್ಡ್ - ೨೦೦೪.
 ತ್ರಿವೇಂಡ್ರಮ್ ನ ಪ್ರಾದೇಶಿಕ ಸಂಶೋಧನಾ ಪ್ರಯೋಗಾಲಯದ ಆರ್.ಆರ್.ಎಲ್. ಫೌಂಡೇಷನ್ ಡೇ ಅವಾರ್ಡ್ - ೨೦೦೬ .
 ಜೆ.ಸಿ.ಬೋಸ್ ನ್ಯಾಷನಲ್ ಫೆಲೋಶಿಪ್ , ವಿಜ್ಞಾನ ಮತ್ತು ತಂತ್ರಜ್ಞಾನ ಇಲಾಖೆ , ಭಾರತ ಸರಕಾರ - ೨೦೦೭ .
 ಇಂಡಿಯನ್ ಕೆಮಿಕಲ್ ಸೊಸೈಟಿಯ , ಪಾದ್ರಿ ಯಡ್ಡನಪಳ್ಳಿ ಮೆಮೊರಿಯಲ್ ಲೆಕ್ಚರ್ ಅವಾರ್ಡ್ - ೨೦೦೯.
 ಪ್ರೊ.ಜಿ.ಎನ್.ರಾಮಚಂದ್ರನ್ ಚಿನ್ನದ ಪದಕ - ಕೌನ್ಸಿಲ್ ಫಾರ್ ಸೈಂಟಿಫಿಕ್ ಅಂಡ್ ಇಂಡಸ್ಟ್ರಿಯಲ್ ರಿಸರ್ಚ್ - ೨೦೦೯.
 ಆಚಾರ್ಯ ಪ್ರಫುಲ್ಲಾ ಚಂದ್ರ ರೈ ಸ್ಮಾರಕ ಪ್ರಶಸ್ತಿ , ಇಂಡಿಯನ್ ಕೆಮಿಕಲ್ ಸೊಸೈಟಿ - ೨೦೧೧ .
 ಪದ್ಮಶ್ರೀ ಪುರಸ್ಕಾರ - ೨೦೧೪ .

ಉಲ್ಲೇಖಗಳು

ಭಾರತೀಯ ವಿಜ್ಞಾನಿಗಳು
ಕರ್ನಾಟಕದ ವಿಜ್ಞಾನಿಗಳು
ಮರಗೆಲಸ

ಮರಗೆಲಸವು ಒಂದು ಕುಶಲ ವೃತ್ತಿ ಮತ್ತು ಕಸುಬಾಗಿದೆ. ಇದರಲ್ಲಿ ಮಾಡಲಾದ ಮುಖ್ಯ ಕೆಲಸವೆಂದರೆ ನಿರ್ಮಾಣ ವಸ್ತುಗಳ ಕತ್ತರಿಸುವಿಕೆ, ಆಕಾರ ಕೊಡುವಿಕೆ ಹಾಗೂ ಅನುಸ್ಥಾಪನ. ಈ ಕೆಲಸವನ್ನು ಕಟ್ಟಡಗಳು, ಹಡಗುಗಳು, ಮರದ ಸೇತುವೆಗಳು, ಕಾಂಕ್ರೀಟ್ ಆಕಾರಗೆಲಸ, ಇತ್ಯಾದಿಗಳ ನಿರ್ಮಾಣದ ಅವಧಿಯಲ್ಲಿ ಮಾಡಲಾಗುತ್ತದೆ. ಮರಗೆಲಸವನ್ನು ಮಾಡುವವನನ್ನು ಬಡಗಿ ಎಂದು ಕರೆಯಲಾಗುತ್ತದೆ. ಸಾಂಪ್ರದಾಯಿಕವಾಗಿ ಬಡಗಿಗಳು ನೈಸರ್ಗಿಕ ಕಟ್ಟಿಗೆ ಬಳಸಿ ಕೆಲಸ ಮಾಡುತ್ತಿದ್ದರು ಮತ್ತು ಚೌಕಟ್ಟು ನಿರ್ಮಾಣದಂತಹ ಹೆಚ್ಚು ಒರಟಾದ ಕೆಲಸವನ್ನು ಮಾಡುತ್ತಿದ್ದರು, ಆದರೆ ಇಂದು ಅನೇಕ ಇತರ ವಸ್ತುಗಳನ್ನು ಕೂಡ ಬಳಸಲಾಗುತ್ತದೆ. ಕೆಲವೊಮ್ಮೆ ಜೋಡಣೆಗಾರಿಕೆ ಹಾಗೂ ಪೀಠೋಪಕರಣ ನಿರ್ಮಾಣದಂತಹ ಹೆಚ್ಚು ಸೂಕ್ಷ್ಮವಾದ ಉದ್ಯೋಗಗಳನ್ನು ಮರಗೆಲಸವೆಂದು ಪರಿಗಣಿಸಲಾಗುತ್ತದೆ. ಅಮೇರಿಕದಲ್ಲಿ, ಶೇಕಡ ೯೮.೫ ರಷ್ಟು ಬಡಗಿಗಳು ಪುರುಷರಾಗಿದ್ದಾರೆ, ಮತ್ತು ೧೯೯೯ರಲ್ಲಿ ಆ ದೇಶದಲ್ಲಿನ ನಾಲ್ಕನೇ ಅತಿ ಹೆಚ್ಚು ಪುರುಷ ಪ್ರಾಬಲ್ಯದ ವೃತ್ತಿಯಾಗಿತ್ತು. ೨೦೦೬ರಲ್ಲಿ ಅಮೇರಿಕದಲ್ಲಿ, ಸುಮಾರು ೧.೫ ಮಿಲಿಯನ್ ಮರಗೆಲಸ ಸ್ಥಾನಗಳಿದ್ದವು. ಒಂದು ಕೆಲಸದಲ್ಲಿ ಸಾಮಾನ್ಯವಾಗಿ ಬಡಗಿಗಳು ಮೊದಲು ಬರುವ ಮತ್ತು ಕೊನೆಯಲ್ಲಿ ಮನೆಗೆ ಹೋಗುವ ಕುಶಲಕರ್ಮಿಯಾಗಿರುತ್ತಾರೆ.

ಉಲ್ಲೇಖಗಳು 

ವೃತ್ತಿಗಳು
ಪುಟ

ಒಂದು ಪುಸ್ತಕ, ಮ್ಯಾಗಜ಼ೀನ್, ಸುದ್ದಿಪತ್ರಿಕೆ, ಅಥವಾ ಹಾಳೆಗಳ ಇತರ ಸಂಗ್ರಹದಲ್ಲಿ, ಪುಟವು ಕಾಗದ, ಚರ್ಮದ ಕಾಗದ ಅಥವಾ ಇತರ ವಸ್ತುವಿನ (ಅಥವಾ ವಿದ್ಯುನ್ಮಾನ ಮಾಧ್ಯಮ) ಹಾಳೆಯ ಒಂದು ಬದಿಯಾಗಿರುತ್ತದೆ. ದಸ್ತಾವೇಜನ್ನು ಸೃಷ್ಟಿಸಲು ಇದರ ಮೇಲೆ ಪಠ್ಯ ಅಥವಾ ಚಿತ್ರಗಳನ್ನು ಮುದ್ರಿಸಬಹುದು, ಬರೆಯಬಹುದು ಅಥವಾ ಬಿಡಿಸಬಹುದು. ಇದನ್ನು ಮಾಹಿತಿಯ ಸಾಮಾನ್ಯ ಪ್ರಮಾಣವನ್ನು ("ಆ ವಿಷಯವು ಹನ್ನೆರಡು ಪುಟಗಳನ್ನು ಒಳಗೊಳ್ಳುತ್ತದೆ") ಅಥವಾ ಹೆಚ್ಚು ನಿರ್ದಿಷ್ಟ ಪ್ರಮಾಣವನ್ನು (ಒಂದು ಸಾಮಾನ್ಯ ಪುಟದಲ್ಲಿ ಹನ್ನೆರಡು ಬಿಂದು ಫ಼ಾಂಟ್ ಪ್ರಕಾರದಲ್ಲಿ ೫೩೫ ಶಬ್ದಗಳಿವೆ) ತಿಳಿಸುವ ಅಳತೆಯಾಗಿ ಬಳಸಬಹುದು.

ಮುದ್ರಣಕಲೆಯಲ್ಲಿ ಪುಟ 
ಇಂಗ್ಲಿಷ್ ಮತ್ತು ಕನ್ನಡ ಭಾಷೆಯ ಪುಸ್ತಕಗಳನ್ನು ಎಡದಿಂದ ಬಲಕ್ಕೆ ಓದಲಾಗುತ್ತದೆ, ಮತ್ತು ಓದುಗನು ಪುಟಗಳನ್ನು ಬಲದಿಂದ ಎಡಕ್ಕೆ ಮಗುಚುತ್ತಾನೆ. ಅರಬ್ಬೀ, ಇವ್ರಿತ್, ಮತ್ತು ಪಾರ್ಸಿಯಂತಹ ಬಲದಿಂದ ಎಡಕ್ಕೆ ಓದಲಾದ ಭಾಷೆಗಳಲ್ಲಿ, ಸಾಮಾನ್ಯವಾಗಿ ಮೊದಲ ಪುಟವು ಎಡಕ್ಕಿರುವ ಮೇಲ್ಪಾರ್ಶ್ವವಾಗಿರುತ್ತದೆ. ಹಾಗಾಗಿ, ಓದುಗನು ಪುಟಗಳನ್ನು ಎಡದಿಂದ ಬಲಕ್ಕೆ ಮಗುಚಬೇಕಾಗುತ್ತದೆ.

ಉಲ್ಲೇಖಗಳು 

ಮುದ್ರಣಕಲೆ
ಪ್ರವಚನ

ಪ್ರವಚನ ಒಂದು ಸಂಸ್ಕೃತ ಪದವಾಗಿದೆ. ಇದರರ್ಥ ಯಾವುದೇ ಉಪದೇಶಸಂಗ್ರಹ ಅಥವಾ ಶಾಸ್ತ್ರಗ್ರಂಥದ ನಿರೂಪಣೆ, ಅಥವಾ ಜೈನ ಹಾಗೂ ಹಿಂದೂ ಸಂಪ್ರದಾಯಗಳಲ್ಲಿ ಒಂದು ಧರ್ಮಗ್ರಂಥ ಅಥವಾ ಪಠ್ಯದ ಪಠಣ. ವಿಶೇಷವಾಗಿ ಭಾರತೀಯ ಸಂಪ್ರದಾಯಗಳಲ್ಲಿ, ಇದು ಪ್ರವಚನಕಾರನು (ಸಂನ್ಯಾಸಿಗಳು, ವಿದ್ವಾಂಸರು ಅಥವಾ ಸಂತರು) ತಮ್ಮ ಬೋಧನೆಗಳು ಅಥವಾ ಆಧ್ಯಾತ್ಮಿಕ ವಿಚಾರಗಳ ವಿವರಣೆಗಳನ್ನು ಗೃಹವಾಸಿಗಳು ಅಥವಾ ಸಾರ್ವಜನಿಕರ ಸಮೂಹದ ಮುಂದೆ ಪ್ರಸ್ತುತಪಡಿಸುವ ಸಂಪ್ರದಾಯವನ್ನು ಸೂಚಿಸುತ್ತದೆ. ಪ್ರವಚನವು ಒಂದು ಪ್ರಾಚೀನ ಸಂಪ್ರದಾಯವಾಗಿದ್ದು, ಇದರ ಅತ್ಯಂತ ಮುಂಚಿನ ಉಲ್ಲೇಖಗಳು ವೈದಿಕ ಪಠ್ಯಗಳಲ್ಲಿ ಕಂಡುಬರುತ್ತವೆ, ಆದರೆ ಹಿಂದೂಗಳು ಮತ್ತು ಜೈನರ ವೈದಿಕೋತ್ತರ ಶಾಸ್ತ್ರ ಹಾಗೂ ಸೂತ್ರ ಪಠ್ಯಗಳಲ್ಲಿಯೂ ಕಂಡುಬರುತ್ತದೆ.

ಉಲ್ಲೇಖಗಳು 

ಹಿಂದೂ ಸಂಪ್ರದಾಯಗಳು
ಮಾರ್ಜನ

ಮಾರ್ಜನವು (ಕ್ಷಾಳನ) ಸಾಮಾನ್ಯವಾಗಿ ನೀರಿನಿಂದ ಮತ್ತು ಹಲವುವೇಳೆ ಯಾವುದೋ ಬಗೆಯ ಸಾಬೂನು ಅಥವಾ ಮಾರ್ಜಕದಿಂದ ಸ್ವಚ್ಛಗೊಳಿಸುವ ವಿಧಾನ. ಶರೀರ ಮತ್ತು ಬಟ್ಟೆಗಳು ಎರಡನ್ನೂ ತೊಳೆಯುವುದು (ಮತ್ತು ನಂತರ ಜಾಲಾಡುವುದು) ಉತ್ತಮ ಆರೋಗ್ಯ ಮತ್ತು ನೈರ್ಮಲ್ಯದ ಅತ್ಯಗತ್ಯ ಭಾಗವಾಗಿದೆ.

ಹೆಚ್ಚು ಮಾಮೂಲಾದದ್ದೆಂದರೆ ಕೇವಲ ಕೈಗಳನ್ನು ತೊಳೆದುಕೊಳ್ಳುವುದು, ಉದಾ. ಅಡುಗೆ ಮಾಡುವ ಮತ್ತು ತಿನ್ನುವ ಮೊದಲು ಹಾಗೂ ನಂತರ, ಶೌಚಾಲಯವನ್ನು ಬಳಸಿದ ನಂತರ, ಏನಾದರೂ ಕೊಳೆಯಾಗಿದ್ದನ್ನು ಮುಟ್ಟಿದ ನಂತರ, ಇತ್ಯಾದಿ. ರೋಗಾಣುಗಳು ಹರಡುವುದನ್ನು ಕಡಿಮೆಮಾಡಲು ಕೈಗಳನ್ನು ತೊಳೆದುಕೊಳ್ಳುವುದು ಮುಖ್ಯವಾಗಿದೆ. ಮುಖವನ್ನು ತೊಳೆದುಕೊಳ್ಳುವುದು ಕೂಡ ಸಾಮಾನ್ಯವಾಗಿದೆ. ಇದನ್ನು ಎದ್ದ ನಂತರ ಮಾಡಲಾಗುತ್ತದೆ, ಅಥವಾ ದಿನದ ಅವಧಿಯಲ್ಲಿ ತಮ್ಮನ್ನು ತಂಪಾಗಿರಿಸಿಕೊಳ್ಳಲು ಮಾಡಲಾಗುತ್ತದೆ. ಹಲ್ಲುಗಳನ್ನು ಉಜ್ಜಿಕೊಳ್ಳುವುದು ಸ್ವಚ್ಛತೆಗೆ ಅತ್ಯಗತ್ಯವಾಗಿದೆ ಮತ್ತು ಮಾರ್ಜನದ ಭಾಗವಾಗಿದೆ.

ಉಲ್ಲೇಖಗಳು 

ನೈರ್ಮಲ್ಯ
ಪ್ರಕ್ಷೇಪಣ

ಸಾಹಿತ್ಯ ಮತ್ತು ವಿಶೇಷವಾಗಿ ಪ್ರಾಚೀನ ಹಸ್ತಪ್ರತಿಗಳ ಸಂಬಂಧದಲ್ಲಿ, ಪ್ರಕ್ಷೇಪಣ ಎಂದರೆ ಪಠ್ಯದಲ್ಲಿ ಮೂಲ ಲೇಖಕನು ಬರೆಯದಿರುವಂಥ ನಮೂದು ಅಥವಾ ವಾಕ್ಯವೃಂದ. ಪ್ರಾಚೀನ ಪಠ್ಯದ ಅಸ್ತಿತ್ವದಲ್ಲಿರುವ ಪ್ರತಿ ಮತ್ತು ಮೂಲಪ್ರತಿಯ ನಡುವೆ ಹಲವುವೇಳೆ ಪ್ರತಿಗಳ ಹಲವಾರು ಪೀಳಿಗೆಗಳಿರುವುದರಿಂದ, ಮತ್ತು ಪ್ರತಿಯೊಂದು ಪ್ರತಿಯನ್ನು ಭಿನ್ನ ಬರಹಗಾರರು ಬರೆದಿರುವುದರಿಂದ, ಅಂತಹ ದಸ್ತಾವೇಜುಗಳಲ್ಲಿ ಕಾಲ ಕಳೆದಂತೆ ಬಾಹ್ಯ ಮಾಹಿತಿಯನ್ನು ಒಳಸೇರಿಸುವ ಸಹಜ ಪ್ರವೃತ್ತಿಯಿರುತ್ತದೆ.

ಆದರೆ, ಬಹುತೇಕ ಪ್ರಕ್ಷೇಪಣಗಳು ಕೈಯಿಂದ ಪ್ರತಿಗಳನ್ನು ಮಾಡುವಾಗ, ವಿಶೇಷವಾಗಿ ದೀರ್ಘ ಸಮಯಾವಧಿಗಳೊಂದಿಗೆ, ಉದ್ಭವಿಸುವ ಸಾಧ್ಯತೆಯಿರುವ ದೋಷಗಳು ಹಾಗೂ ತಪ್ಪುಗಳ ಕಾರಣದಿಂದ ಉಂಟಾಗುತ್ತವೆ. ಉದಾಹರಣೆಗೆ, ಪಠ್ಯವನ್ನು ಪ್ರತಿ ಮಾಡುವಾಗ ಬರಹಗಾರನು ತಪ್ಪು ಮಾಡಿದರೆ ಮತ್ತು ಕೆಲವು ಸಾಲುಗಳನ್ನು ಬಿಟ್ಟುಬಿಟ್ಟರೆ, ಬಿಟ್ಟಿರುವ ಮಾಹಿತಿಯನ್ನು ಪುಟದ ಖಾಲಿ ಭಾಗದಲ್ಲಿ ಸೇರಿಸುವ ಸಾಧ್ಯತೆಯಿರುತ್ತದೆ. ಆದರೆ, ಓದುಗರು ಮಾಡಿರುವ ಅಂಚಿನ ಟಿಪ್ಪಣಿಗಳು ಬಹುತೇಕ ಎಲ್ಲ ಹಸ್ತಪ್ರತಿಗಳಲ್ಲಿ ಇವೆ.

ಉಲ್ಲೇಖಗಳು 

ಪುಸ್ತಕ ಪರಿಭಾಷೆ
ಆನಂದ್ ಕುಮಾರ್

ಆನಂದ್ ಕುಮಾರ್ (ಜನನ ೧ ಜನವರಿ ೧೯೭೩) ಒಬ್ಬ ಭಾರತೀಯ ಶಿಕ್ಷಣತಜ್ಙ ಮತ್ತು ಗಣಿತಜ್ಞ. ೨೦೦೨ ರಲ್ಲಿ ಪಾಟ್ನಾ, ಬಿಹಾರ್ ನಲ್ಲಿ ಪ್ರಾರಂಭವಾದ ಸೂಪರ್ ೩೦ ಎಂಬ ಕಾರ್ಯಕ್ರಮಕ್ಕೆ ಹೆಸರುವಾಸಿಯಾಗಿದ್ದಾರೆ. ಈ ಕಾರ್ಯಕ್ರಮವು ಆರ್ಥಿಕವಾಗಿ ದುರ್ಬಲವಾಗಿರುವ ವಿದ್ಯಾರ್ಥಿಗಳಿಗೆ ಇಂಡಿಯನ್ ಇನ್ಸ್ಟಿಟ್ಯೂಟ್ ಆಫ್ ಟೆಕ್ನಾಲಜಿ (ಐಐಟಿ) ಗೆ ಸೇರ್ಪಡೆಯಾಗಲು ಅಗತ್ಯವಾದ ಐಐಟಿ - ಜೆಇಇ ಪ್ರವೇಶ ಪರೀಕ್ಷೆಗೆ ತರಬೇತಿಯನ್ನು ನೀಡುತ್ತದೆ. ಕುಮಾರ್ ರವರ ಜೀವನ ಹಾಗೂ ಕೆಲಸವನ್ನು ೨೦೧೯ರ ಚಲನಚಿತ್ರವಾದ ಸೂಪರ್ ೩೦ ನಲ್ಲಿ ಚಿತ್ರಿಸಲಾಗಿದೆ. ಈ ಚಲನಚಿತ್ರದಲ್ಲಿ ಕುಮಾರ್ ರವರ ಪಾತ್ರವನ್ನು ಹೃತಿಕ್ ರೋಶನ್ ರವರು ನಿರ್ವಹಿಸಿದ್ದಾರೆ. ಕುಮಾರ್ ರವರು ಭಾರತೀಯ ಸಮಾಜದ ದುರ್ಬಲ ವರ್ಗಗಳ ವಿದ್ಯಾರ್ಥಿಗಳಿಗೆ ಆಯೋಜಿಸಿದ ಸೂಪರ್ ೩೦ ಕಾರ್ಯಕ್ರಮದ ಬಗ್ಗೆ ಮ್ಯಾಸಚೂಸೆಟ್ಸ್ ಇನ್‌ಸ್ಟಿಟ್ಯೂಟ್‌ ಆಫ್ ಟೆಕ್ನಾಲಜಿ ಮತ್ತು ಹಾರ್ವರ್ಡ್ ವಿಶ್ವವಿದ್ಯಾನಿಲಯದಲ್ಲಿ ಮಾತನಾಡಿದ್ದಾರೆ.

ಆರಂಭಿಕ ಜೀವನ
ಕುಮಾರ್ ರವರು ಪಾಟ್ನಾ, ಬಿಹಾರ್ ನಲ್ಲಿ ಜನಿಸಿದರು. ತಮ್ಮ ಆರಂಭಿಕ ಶಿಕ್ಷಣವನ್ನು ಹಿಂದಿ ಮಾಧ್ಯಮ ಸರ್ಕಾರಿ ಶಾಲೆಯಲ್ಲಿ ಮಾಡಿದರು ಮತ್ತು ಗಣಿತಶಾಸ್ತ್ರದಲ್ಲಿ ಆಳವಾದ ಆಸಕ್ತಿಯನ್ನು ಬೆಳೆಸಿದ್ದರು. ಪದವಿಯ ಸಮಯದಲ್ಲಿ ಕುಮಾರ್ ರವರು ಸಂಖ್ಯೆ ಸಿದ್ದಾಂತದ ಮೇಲೆ ಪೇಪರ್ ಸಲ್ಲಿಸಿದ್ದರು. ಕುಮಾರ್ ರವರು ಕೇಂಬ್ರಿಡ್ಜ್‌‌‌‌‌‌‌‌‌‌‌ ವಿಶ್ವವಿದ್ಯಾನಿಲಯದಲ್ಲಿ ಪ್ರವೇಶವನ್ನು ಪಡೆದಿದ್ದರು, ಆದರೆ ತಂದೆಯ ಮರಣ ಹಾಗೂ ಆರ್ಥಿಕ ಸ್ಥಿತಿಯಿಂದಾಗಿ ಹೋಗಲು ಸಾಧ್ಯವಾಗಲಿಲ್ಲ. ಕುಮಾರ್, ಹಗಲಿನಲ್ಲಿ ಗಣಿತ ಓದುತ್ತಿದ್ದರು. ಸಂಜೆಯ ವೇಳೆಗೆ ತನ್ನ ತಾಯಿಯೊಂದಿಗೆ ಪಾಪಡ್ ಮಾರುತ್ತಿದ್ದರು. ಹೆಚ್ಚು ಹಣ ಸಂಪಾದಿಸಲು ಮಕ್ಕಳಿಗೆ ಪಾಠ ಮಾಡುತ್ತಿದ್ದರು. ಪಾಟ್ನಾ ವಿಶ್ವವಿದ್ಯಾಲಯದ ಗ್ರಂಥಾಲಯದಲ್ಲಿ ವಿದೇಶಿ ಜರ್ನಲ್ ಗಳು ಇಲ್ಲದಿದ್ದ ಕಾರಣ ವಾರದ ಅಂತ್ಯದಲ್ಲಿ ವಾರಣಾಸಿಗೆ ಆರು ಗಂಟೆಗಳ ಕಾಲ ಪ್ರಯಾಣ ಮಾಡುತ್ತಿದ್ದರು.

ಬೋಧನಾ ವೃತ್ತಿ ಮತ್ತು ಸೂಪರ್ 30
೧೯೯೨ ರಲ್ಲಿ ಕುಮಾರ್ ರವರು ಗಣಿತಶಾಸ್ತ್ರವನ್ನು ಕಲಿಸಲು ಪ್ರಾರಂಭಿಸಿದರು. ೫೦೦ ರೂಪಾಯಿಗೆ ಒಂದು ತರಗತಿಯನ್ನು ಬಾಡಿಗೆಗೆ ಪಡೆದು ರಾಮಾನುಜನ್ ಸ್ಕೂಲ್ ಆಫ್ ಮ್ಯಾಥಮ್ಯಾಟಿಕ್ಸ್ (ಆರ್ ಎಸ್ ಎಮ್) ಎಂಬ ಸ್ವಂತ ಇನ್ಸ್ಟಿಟ್ಯೂಟ್ ಅನ್ನು ಆರಂಭಿಸಿದರು. ಒಂದು ವರ್ಷದೊಳಗೆ ಎರಡು ವಿದ್ಯಾರ್ಥಿಯಿಂದ ಮೂವತ್ತಾರು ವಿದ್ಯಾರ್ಥಿವರೆಗೆ ಸಂಸ್ಥೆಯು ಬೆಳೆಯಿತು ಮತ್ತು ಮೂರು ವರ್ಷದ ನಂತರ ಸುಮಾರು ೫೦೦ ವಿದ್ಯಾರ್ಥಿಗಳು ಈ ಸಂಸ್ಥೆಯನ್ನು ಸೇರಿದರು. ನಂತರ ೨೦೦೦ರದ ಆರಂಭದಲ್ಲಿ ಐಐಟಿ - ಜೆಇಇ ತರಬೇತಿಯನ್ನು ಪಡೆಯಲು ಬಂದ ಬಡ ವಿದ್ಯಾರ್ಥಿಯು ತನ್ನ ಪ್ರವೇಶ ಶುಲ್ಕವನ್ನು ಕಟ್ಟಲು ಸಾ‍ಧ್ಯವಾಗದ ಸಂದರ್ಭದಲ್ಲಿ ಕುಮಾರ್ ರವರು ಈ ಸನ್ನಿವೇಶದಿಂದ ಪ್ರೇರಣೆಗೊಂಡು ಸೂಪರ್ ೩೦ ಎಂಬ ಕಾರ್ಯಕ್ರಮವನ್ನು ಪ್ರಾರಂಭಿಸಿದರು. ೨೦೦೨ ರಿಂದ ಪ್ರತೀ ವರ್ಷವು ಮೇ ತಿಂಗಳಲ್ಲಿ ರಾಮಾನುಜನ್ ಸ್ಕೂಲ್ ಆಫ್ ಮ್ಯಾಥಮ್ಯಾಟಿಕ್ಸ್ ಸ್ಪರ್ಧಾತ್ಮಕ ಪರೀಕ್ಷೆಯನ್ನು ನಡೆಸಿ ೩೦ ಮಕ್ಕಳನ್ನು ಸೂಪರ್ ೩೦ ಪ್ರೋಗ್ರಾಮ್ ಗೆ ಆಯ್ಕೆಯನ್ನು ಮಾಡುತ್ತದೆ. 2003-2017ರ ಅವಧಿಯಲ್ಲಿ 450 ರಲ್ಲಿ 391 ವಿದ್ಯಾರ್ಥಿಗಳು ಐಐಟಿಗಳಲ್ಲಿ ಉತ್ತೀರ್ಣರಾದರು. 2010ರಲ್ಲಿ ಎಲ್ಲಾ ವಿದ್ಯಾರ್ಥಿಗಳು ಐಐಟಿ ಪರೀಕ್ಷೆಯಲ್ಲಿ  ಉತ್ತೀರ್ಣರಾದರು.

ಪ್ರಶಸ್ತಿ
೨೦೧೦ ರಲ್ಲಿ ಇನ್ಸ್ಟಿಟ್ಯೂಟ್ ಫಾರ್ ರಿಸರ್ಚ್ ಆಂಡ್ ಡಾಕ್ಯುಮೆಂಟೇಶನ್ ಇನ್ ಸೋಶಿಯಲ್ ಸೈನ್ಸಸ್ ಅವರಿಂದ ಎಸ್. ರಾಮನುಜನ್ ಪ್ರಶಸ್ತಿಯನ್ನು ಕುಮಾರ್ ಅವರಿಗೆ ನೀಡಲಾಯಿತು.
ನವಂಬರ್ ೨೦೧೦ ರಲ್ಲಿ ಬಿಹಾರ್ ಸರ್ಕಾರದ ಉನ್ನತ ಪ್ರಶಸ್ತಿಯಾದ 'ಮೌಲಾನಾ ಅಬ್ದುಲ್ ಕಲಾಂ ಆಜಾದ್ ಶಿಕ್ಷಾ ಪುರಸ್ಕಾರ'ವನ್ನು ಕುಮಾರ್ ಅವರಿಗೆ ನೀಡಲಾಯಿತು.
೨೦೧೦ ರಲ್ಲಿ ಬೆಂಗಳೂರಿನ 'ಅಖಿಲ ಭಾರತೀಯ ವಿದ್ಯಾರ್ಥಿ ಪರಿಷತ್' ಪ್ರೊ. ಯಶವಂತ್ರಾವ್ ಕೇಲ್ಕರ್ ಯುವ ಪುರಸ್ಕಾರ ಪ್ರಶಸ್ತಿಯನ್ನು ಅವರಿಗೆ ನೀಡಿದೆ.
ಆನಂದ್ ಕುಮಾರ್ ರವರು ಭಾರತದ ಅಧ್ಯಕ್ಷರಾದ ರಾಮ್ ನಾಥ್ ಕೋವಿಂದರಿಂದ 'ರಾಷ್ಟ್ರೀಯ ಬಾಲ ಕಲ್ಯಾಣ ಪ್ರಶಸ್ತಿ'ಯನ್ನು ಪಡೆದಿದ್ದಾರೆ.
೮ ನವಂಬರ್ ೨೦೧೮ ರಂದು ದುಬೈನಲ್ಲಿ ಮಲಬಾರ್ ಗೋಲ್ಡ್ ಆಂಡ್ ಡೈಮಂಡ್ಸ್ ನವರು ಗ್ಲೋಬಲ್ ಎಜುಕೇಶನ್ ಅವಾರ್ಡ್ ನೀಡಿದ್ದಾರೆ.

ಸೂಪರ್ ೩೦ ಚಲನಚಿತ್ರ
ಬಾಲಿವುಡ್ ನಿರ್ದೇಶಕ ವಿಕಾಸ್ ಬಹ್ಲ್ ರವರು ಆನಂದ್ ಕುಮಾರ್ ರವರ ಜೀವನ ಮತ್ತು ಕೆಲಸದ ಬಗ್ಗೆ ೨೦೧೯ರ ಸೂಪರ್ ೩೦ ಚಲನಚಿತ್ರದಲ್ಲಿ ಚಿತ್ರಿಸಿದ್ದಾರೆ.

ಉಲ್ಲೇಖಗಳು

ಗಣಿತಜ್ಞರು
ಶಿಕ್ಷಣ ತಜ್ಞರು
ಪ್ರೋಜೆಕ್ಟ್ ಟೈಗರ್-೨ ಸ್ಪರ್ಧೆಗಾಗಿ ವಿಸ್ತರಿಸಿದ ಲೇಖನ
ಭದ್ರತೆ

ಭದ್ರತೆ (ಸುರಕ್ಷತೆ) ಎಂದರೆ ಇತರರಿಂದ ಉಂಟಾಗುವ ಸಂಭಾವ್ಯ ಹಾನಿಯಿಂದ (ಅಥವಾ ಇತರ ಬೇಡವಾದ ಒತ್ತಾಯದ ಬದಲಾವಣೆ) ಸ್ವಾತಂತ್ರ್ಯ ಅಥವಾ ಅವುಗಳ ವಿರುದ್ಧ ಚೇತರಿಸಿಕೊಳ್ಳುವ ಸಾಮರ್ಥ್ಯ. ಭದ್ರತೆಯ ಫಲಾನುಭವಿಗಳು (ತಾಂತ್ರಿಕವಾಗಿ ಸಂಕೇತಿತರು) ವ್ಯಕ್ತಿಗಳು ಹಾಗೂ ಸಾಮಾಜಿಕ ಗುಂಪುಗಳು, ವಸ್ತುಗಳು ಹಾಗೂ ಸಂಸ್ಥೆಗಳು, ಪರಿಸರ ವ್ಯವಸ್ಥೆಗಳು ಅಥವಾ ತನ್ನ ಪರಿಸರದಿಂದಾದ ಬೇಡವಾದ ಬದಲಾವಣೆಗೆ ಈಡಾದ ಯಾವುದೇ ಇತರ ಎಂಟಿಟಿ ಅಥವಾ ವಿದ್ಯಮಾನವಾಗಿರಬಹುದು.

ಕಂಪ್ಯೂಟರ್ ಸುರಕ್ಷತೆ 
ಕಂಪ್ಯೂಟರ್ ಸುರಕ್ಷತೆ (ಸೈಬರ್ ಸುರಕ್ಷತೆ ಅಥವಾ ಐಟಿ ಸುರಕ್ಷತೆ ಎಂದೂ ಪರಿಚಿತವಾಗಿದೆ) ಪದವು ಕಂಪ್ಯೂಟರ್‌ಗಳು ಹಾಗೂ ಸ್ಮಾರ್ಟ್‌ಫ಼ೋನ್‍ಗಳಂತಹ ಗಣನಾ ಸಾಧನಗಳು, ಜೊತೆಗೆ ಖಾಸಗಿ ಹಾಗೂ ಸಾರ್ವಜನಿಕ ಜಾಲಗಳಂತಹ ಕಂಪ್ಯೂಟರ್ ಜಾಲಗಳು ಮತ್ತು ಅಂತರಜಾಲದ ಸುರಕ್ಷತೆಯನ್ನು ಸೂಚಿಸುತ್ತದೆ. ಬಹುತೇಕ ಸಮಾಜಗಳಲ್ಲಿ ಕಂಪ್ಯೂಟರ್ ವ್ಯವಸ್ಥೆಗಳ ಮೇಲಿನ ಅವಲಂಬನೆಯ ಕಾರಣ ಈ ಕ್ಷೇತ್ರವು ಬೆಳೆಯುತ್ತಿರುವ ಮಹತ್ವವನ್ನು ಹೊಂದಿದೆ. ಇದು ಯಂತ್ರಾಂಶ, ತಂತ್ರಾಂಶ, ದತ್ತಾಂಶ, ಜನರ ರಕ್ಷಣೆ, ಮತ್ತು ಈ ವ್ಯವಸ್ಥೆಗಳನ್ನು ಪ್ರವೇಶಿಸುವ ಪ್ರಕ್ರಿಯೆಗೆ ಕೂಡ ಸಂಬಂಧಿಸಿದೆ.

ಉಲ್ಲೇಖಗಳು 

ತಡೆಗಟ್ಟುವಿಕೆ
ಬಕ್ಕತನ

ಬಕ್ಕತನ ಎಂದರೆ ತಲೆಬುರುಡೆಯ ಕೂದಲು ಉದುರಿಹೋಗಿ ಬೋಳಾಗಿರುವ ಸ್ಥಿತಿ. ಮಚ್ಚೆಯಾಗಿ ಅಥವಾ ಪೂರ್ಣವಾಗಿ ವ್ಯಕ್ತವಾಗಬಹುದು. ಇಂಥ ಬೋಳುತನ ತಾತ್ಕಾಲಿಕ ಇಲ್ಲವೇ ಕೆಲವು ಸಲ ಖಾಯಂ ಆಗಿ ಪರಿಣಮಿಸಬಹುದು. ಬೋಳುತನಕ್ಕೆ ಅನೇಕ ಕಾರಣಗಳಿವೆ. ಅವನ್ನು ವಿಮರ್ಶಿಸುವಾಗ ಕೂದಲು ದಟ್ಟತನ, ಸಂಖ್ಯೆ, ಬಣ್ಣ ಮೊದಲಾದ ಗುಣಗಳು ಅನುವಂಶಿಕವಾಗಿ ಜೀನುಗಳಿಂದಲೇ ನಿರ್ಧರಿತವಾಗಿರುತ್ತವೆಂದು ನೆನಪಿನಲ್ಲಿಡಬೇಕು. ಇದರಿಂದಲೇ ಕೆಲವು ಮಕ್ಕಳಲ್ಲಿ ಹುಟ್ಟುತ್ತಲೇ ಕೂದಲು ಇಲ್ಲದೆಯೂ ಮತ್ತೆ ಕೆಲವಲ್ಲಿ ತೆಳುವಾಗಿಯೂ ಇನ್ನೂ ಕೆಲವಲ್ಲಿ ದಟ್ಟವಾಗಿಯೂ ಬೆಳೆಯುವುದು ಕಂಡುಬರುವುದು, ಜೀನ್ ನಿರ್ಧರಿತವಾದ ಪೂರ್ಣ ಹುಟ್ಟು ಬೋಳುತನಕ್ಕೂ ಅನುವಂಶಿಕರಾಗಿ ಮಧ್ಯವಯಸ್ಸಿಗೆ ಮೊದಲೆ ಬರುವ ಬೋಳುತನಕ್ಕೂ ಏನೂ ಮಾಡಲಾಗದು.

ವಿಷಮಶೀತಜ್ವರವೇ ಮೊದಲಾದ ತೀವ್ರರೋಗಗಳಲ್ಲಿ ಕೂದಲಿಗೆ ಪೋಷಕಗಳು ಕಡಿಮೆಯಾಗಿ ತಲೆಕೂದಲು ಬೀಳುವುದೂ ಆರೋಗ್ಯಗಳಿಕೆ ಆದ ಬಳಿಕ ತಾನಾಗಿ ದಿನೇ ದಿನೇ ಪುನಃ ಬೆಳೆಯುವುದೂ ಸಾಮಾನ್ಯ ತಿಳಿವಳಿಕೆ. ಇದು ತಾತ್ಕಾಲಿಕ ಬೋಳುತನದ ನಿದರ್ಶನ. ಹಾಗಲ್ಲದೇ ಚರ್ಮ ಯಾವ ಕಾರಣದಿಂದಾಗಲೀ ಹುಣ್ಣಾಗಿ ಅದರಿಂದ ಕೂದಲುಕೋಶವೇ ನಾಶವಾದರೆ ಅಂಥ ಕಡೆ ಮತ್ತೆ ಕೂದಲು ಬೆಳೆಯಲಾಗದೇ ಖಾಯಂ ಬೋಳುತನ ಪ್ರಾಪ್ತಿಯಾಗುತ್ತದೆ. ಕ್ರಿಮಿಗಳೂ ಶಿಲೀಂಧ್ರಗಳೂ ಕೆಲವು ವೇಳೆ ಕೂದಲ ಕೋಶಗಳನ್ನು ಆವರಿಸಿ, ಅದನ್ನು ನಾಶಪಡಿಸುವುದರಿಂದ ಕೂದಲು ಬೆಳೆಯದಂತೆ ಮಾಡಿ ಖಾಯಂ ಬೋಳುತನಕ್ಕೆ ಕಾರಣವಾಗಬಲ್ಲವು. ಇಂಥ ಬೋಳುತನಕ್ಕೆ ಯುಕ್ತ ಕ್ರಿಮಿನಿರೋಧಕ ಇಲ್ಲವೇ ಶಿಲೀಂಧ್ರ ನಿರೋಧಕ ಔಷಧಿಗಳಿಂದ ಯಶಸ್ವಿಯಾದ ಚಿಕಿತ್ಸೆಗೆ ಅವಕಾಶವಿದೆ. ಕೆಲವು ವೇಳೆ ತೀವ್ರತರ ಮನೋವ್ಯಥೆಯಿಂದ ಕೂದಲು ಮಚ್ಚೆ ಮಚ್ಚೆಯಾಗಿ ಹಠಾತ್ತನೆ ಬೀಳುವುದುಂಟು. ಇಂಥ ಸಂದರ್ಭಗಳಲ್ಲಿ ಮನೋಸ್ಥಿತಿ ಉತ್ತಮಗೊಂಡಂತೆ ಪುನಃ ಕೂದಲು ಬೆಳೆಯುವ ನಿರೀಕ್ಷೆ ಇದೆ. ಬೋಳುತನದಿಂದ ಮನಸ್ಸಿನಲ್ಲಾಗುವ ಕಳವಳವೇ ಪುನಃ ಕೂದಲಿನ ಬೆಳೆವಣಿಗೆಗೆ ಅಡ್ಡಿಯಾಗಬಹುದು. ನಡುವಯಸ್ಸು ಕಳೆದಂತೆ ತಲೆಬೋಳಾಗುವುದು ಪುರುಷರಲ್ಲಿ (ಸುಮಾರು 40%) ಸಾಮಾನ್ಯ. ತಲೆಯ ಹಿಂಬದಿ ಅಥವಾ ಮುಂಬದಿ ಬೋಳಾಗಿ ಮಿಕ್ಕೆಡೆ ತೆಳ್ಳಗಾಗಿಯಾದರೂ ತಲೆಕೂದಲಿರುತ್ತದೆ. ಅಪರೂಪವಾಗಿ ತಲೆ ಪೂರ್ಣವಾಗಿ ಬೋಳಾಗಬಹುದು. ಯಾವ ರೀತಿ ಬೋಳುತನ ವ್ಯಕ್ತಿಯಲ್ಲಿ ಕಂಡು ಬರುತ್ತದೆನ್ನುವುದು ಆಯಾ ಮನೆತನದ ರೂಢಿಯನ್ನು ಅವಲಂಬಿಸಿದೆ. ಗಂಡಸರಂತಲ್ಲದೇ ಹೆಂಗಸರಲ್ಲಿ ವಯಸ್ಸಾದ ಮೇಲೆ ಕೂದಲು ಉದುರಿ ತಲೆಬೋಳಾಗುವುದು ಅಪರೂಪ. ಬಹುಶಃ ಇದಕ್ಕೆ ಹೆಂಗಸರಲ್ಲಿ ಅಂಡಕೋಶಗಳಿಂದ ತಯಾರಾಗುವ ಈಸ್ಟ್ರೋಜೆನ್ ಪ್ರ್ರೊಜೆಸ್ಟಿರೋನುಗಳು ಕಾರಣವಾಗಿರಬಹುದು ಇವುಗಳಿಂದ ತಲೆಕೂದಲು ವಾರ್ಧಕ್ಯದಲ್ಲೂ ಉದುರದ ಸ್ಥಿರವಾಗಿರುವಂತೆ ಏರ್ಪಡುತ್ತದೆ ಎಂದು ಒಂದು ಭಾವನೆ. ಬೋಳಾದ ಗಂಡಸರಲ್ಲಿ ಈಸ್ಟ್ರೋಜೆನ್ ಪ್ರ್ರೊಜೆಸ್ಟಿರೋನುಗಳನ್ನು ಸೂಜಿಮದ್ದಾಗಿ ಆಗಲಿ ತಲೆಬುರುಡೆಯ ಲೇಪನವಾಗಿ ಆಗಲಿ ಬಳಸಿದರೆ ತಲೆಕೂದಲು ಪುನಃ ಬೆಳೆಯುತ್ತೇನೋ ಎಂದು ಈ ಕ್ರಮಗಳನ್ನು ಅನುಸರಿಸುವುದು ಉಂಟು. ಆದರೆ ಬಹುಶಃ ಯಾರಿಗೂ ಇದರಿಂದ ಪ್ರಯೋಜನವಾಗಿಲ್ಲ.

ಉಲ್ಲೇಖಗಳು 

ಕೂದಲಿನ ರೋಗಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಸ್ನಾನದ ಮನೆ

ಸ್ನಾನದ ಮನೆಯು (ಬಚ್ಚಲು) ವೈಯಕ್ತಿಕ ಸ್ವಚ್ಛತಾ ಚಟುವಟಿಕೆಗಳ ಉದ್ದೇಶಗಳಿಗಾಗಿ ಮನೆಯಲ್ಲಿ ಅಥವಾ ಹೊಟೆಲಿನಲ್ಲಿರುವ ಕೋಣೆ. ಸಾಮಾನ್ಯವಾಗಿ, ಹೊಟೆಲುಗಳಲ್ಲಿನ ಸ್ನಾನದ ಮನೆಗಳು ಸಂಡಾಸು, ತೊಳೆಗುಂಡಿ ಮತ್ತು ಸ್ನಾನದ ತೊಟ್ಟಿ, ಅಥವಾ ಶಾವರ್, ಅಥವಾ ಎರಡನ್ನೂ ಹೊಂದಿರುತ್ತವೆ. ಕೆಲವು ದೇಶಗಳಲ್ಲಿ, ಸಾಮಾನ್ಯವಾಗಿ ಸ್ನಾನದ ಮನೆಯಲ್ಲಿ ಸಂಡಾಸನ್ನು ಅಂತರ್ಗತಗೊಳಿಸಲಾಗಿರುತ್ತದೆ. ಇತರ ಸಂಸ್ಕೃತಿಗಳು ಇದನ್ನು ಶುಚಿಯಲ್ಲದ್ದು ಅಥವಾ ಅಪ್ರಾಯೋಗಿಕವೆಂದು ಪರಿಗಣಿಸಿ ಆ ಜೋಡಣೆಗಾಗಿ ಅದರ ಸ್ವಂತದ ಮತ್ತೊಂದು ಕೋಣೆಯನ್ನು ನೀಡುತ್ತವೆ. ಗುಂಡಿಯಿರುವ ಕಕ್ಕಸಿನ ವಿಷಯದಲ್ಲಿ, ಶೌಚಾಲಯವು ಮನೆಯ ಹೊರಗಡೆಯೂ ಇರಬಹುದು. ಸಂಡಾಸು ಸ್ನಾನದ ಮನೆಯಲ್ಲಿ ಸೇರಿರುತ್ತದೆಯೋ ಅಥವಾ ಇಲ್ಲವೋ ಎಂಬುದು ಮನೆಯಲ್ಲಿ ಲಭ್ಯವಿರುವ ಸ್ಥಳದ ಪ್ರಶ್ನೆಯೂ ಆಗಿರಬಹುದು.

ಐತಿಹಾಸಿಕವಾಗಿ, ಸ್ನಾನವು ಹಲವುವೇಳೆ ಸಾಮೂಹಿಕ ಚಟುವಟಿಕೆಯಾಗಿತ್ತು. ಇದು ಸಾರ್ವಜನಿಕ ಸ್ನಾನಗೃಹಗಳಲ್ಲಿ ನಡೆಯುತ್ತಿತ್ತು. ಕೆಲವು ದೇಶಗಳಲ್ಲಿ ಶರೀರವನ್ನು ಸ್ವಚ್ಛಗೊಳಿಸುವ ಹಂಚಿಕೊಂಡ ಸಾಮಾಜಿಕ ಅಂಶವು ಈಗಲೂ ಮುಖ್ಯವಾಗಿದೆ, ಉದಾಹರಣೆಗೆ ಜಪಾನ್‍ನಲ್ಲಿನ ಸೆಂಟೊ ಮತ್ತು ಇಸ್ಲಾಮೀ ವಿಶ್ವದಾದ್ಯಂತದ ಟರ್ಕಿಷ್ ಸ್ನಾನಗೃಹ.

ಉಲ್ಲೇಖಗಳು 

ಕೋಣೆಗಳು
ಬೊಗಳಾಟ

ಬೊಗಳಾಟವು ಅತ್ಯಂತ ಸಾಮಾನ್ಯವಾಗಿ ನಾಯಿಗಳು ಮಾಡುವ ಶಬ್ದ.

ನಾಯಿಗಳ ಬೊಗಳಾಟವು ತೋಳಗಳ ಬೊಗಳಾಟದಿಂದ ಭಿನ್ನವಾಗಿದೆ. ತೋಳಗಳ ಬೊಗಳಾಟವು ತೋಳಗಳ ಎಲ್ಲ ಧ್ವನಿಗಳ ಕೇವಲ ಶೇಕಡ ೨.೩ ರಷ್ಟನ್ನು ಪ್ರತಿನಿಧಿಸುತ್ತದೆ ಮತ್ತು ಇವನ್ನು ಅಪರೂಪದ ಘಟನೆಗಳೆಂದು ವರ್ಣಿಸಲಾಗುತ್ತದೆ. ಷಾಸ್‍ಬರ್ಗರ್ ಪ್ರಕಾರ, ತೋಳಗಳು ಕೇವಲ ಎಚ್ಚರಿಕೆಯಾಗಿ, ರಕ್ಷಣೆಗಾಗಿ, ಮತ್ತು ಪ್ರತಿಭಟನೆಗಾಗಿ ಬೊಗಳುತ್ತವೆ. ತದ್ವಿರುದ್ಧವಾಗಿ, ನಾಯಿಗಳು ವ್ಯಾಪಕ ಶ್ರೇಣಿಯ ಸಾಮಾಜಿಕ ಪರಿಸ್ಥಿತಿಗಳಲ್ಲಿ ಬೊಗಳುತ್ತವೆ. ನಾಯಿಗಳಲ್ಲಿನ ಶಬ್ದಸಂಬಂಧಿ ಸಂವಹನವು ಅತಿವೃದ್ಧಿ ಗುಣವುಳ್ಳದ್ದು ಎಂದು ವಿವರಿಸಲಾಗಿದೆ. ಹೆಚ್ಚುವರಿಯಾಗಿ, ತೋಳಗಳ ಬೊಗಳಾಟ ಲಘು ಹಾಗೂ ಪ್ರತ್ಯೇಕವಾಗಿರುವ ಪ್ರವೃತ್ತಿ ಹೊಂದಿರುತ್ತದೆ. ಆದರೆ, ವಯಸ್ಕ ನಾಯಿಗಳು ದೀರ್ಘ, ಲಯಬದ್ಧ ವೃತ್ತಗಳಲ್ಲಿ ಬೊಗಳುತ್ತವೆ. ನಾಯಿಗಳು ಗಂಟೆಗಟ್ಟಲೆ ಬೊಗಳುವುದು ತಿಳಿದುಬಂದಿದೆ.

ಉಲ್ಲೇಖಗಳು 

ಪ್ರಾಣಿ ಧ್ವನಿಗಳು
ಗೀತಾ ಬಿ. ಯು.

ಗೀತಾ ಬೆಂಗಳೂರು ಉಪೇಂದ್ರ ಅವರು,ಗೀತಾ ಬಿ.ಯು  ಎಂಬ ಹೆಸರಿನಿಂದ ತಮ್ಮ ಸಾಹಿತ್ಯ ಕೃಷಿ ಹಾಗೂ ಸಾಮಾಜಿಕ ಮಾಧ್ಯಮಗಳಲ್ಲಿ ಹೆಸರಾಂತ ವ್ಯಕ್ತಿಯಾಗಿದ್ದಾರೆ. ಅವರು ಕಿರುತೆರೆಯಲ್ಲಿ ಹಲವಾರು ಕನ್ನಡ ಜನಪ್ರಿಯ ಧಾರಾವಾಹಿಗಳಿಗೆ ಸಂವಾದಗಳನ್ನು ಬರೆದಿದ್ದಾರೆ. ಒಳ್ಳೆಯ ಸೃಜನಶೀಲ ಬರಹಗಾರ್ತಿ. ಹಲವಾರು ಕಾದಂಬರಿಗಳನ್ನು ಬರೆದಿದ್ದಾರೆ. ಝೀ ಟಿ.ವಿ.ವಾಹಿನಿಯ 'ಸ್ಪಂದನ ಕಾರ‍್ಯಕ್ರಮ'ದ ರೂವಾರಿಯಾಗಿದ್ದರು. ತಾವು ಅಭಿನಯಿಸುವುದರ ಜೊತೆಗೆ ಹೊಸ ಹೊಸ ಪ್ರತಿಭೆಗಳನ್ನು ಗುರುತಿಸಿ ಅವರಿಗೆ ತರಪೇತಿಕೊಡುವುದರಲ್ಲಿ ಬಹಳ ಮುತುವರ್ಜಿ ವಹಿಸುತ್ತಾರೆ. ಹೊಸ ಹೊಸ ಆಡುಗೆಗಳನ್ನು ಮಾಡುವುದರಲ್ಲಿ ಪ್ರವೀಣರು.

ಜನನ
ಗೀತಾ, ಜನಿಸಿದ್ದು ಬೆಂಗಳೂರಿನಲ್ಲಿ. ತಂದೆ ಎಚ್.ಎಸ್.ಉಪೇಂದ್ರರಾವ್, ಕೆನರಾ ಬ್ಯಾಂಕಿನಲ್ಲಿ ಮ್ಯಾನೇಜರ್. ತಾಯಿ ಶಾಂತಾ. ಗೀತಾ ತಮ್ಮ ಪ್ರಾರಂಭಿಕ ಶಿಕ್ಷಣ ಬೆಂಗಳೂರಿನಲ್ಲಿ 
ಆರಂಭಿಸಿದರು. ತಂದೆಯವರು ವರ್ಗವಾದ ಊರುಗಳಲ್ಲಿ ಚಿಂತಾಮಣಿ ಹಾಗೂ ಚೆನ್ನರಾಯಪಟ್ಟಣದಲ್ಲಿ ಪ್ರೌಢಶಾಲಾ ಶಿಕ್ಷಿಣ ನಡೆಯಿತು. ಬೆಂಗಳೂರಿನ ನ್ಯಾಷನಲ್ ಕಾಲೇಜಿನಲ್ಲಿ ಬಿ.ಎ.ಪದವಿಗಳಿಸಿದರು. ಬೆಂಗಳೂರು ವಿಶ್ವವಿದ್ಯಾಲಯದಿಂದ ಸಂವಹನದಲ್ಲಿ ಬಿ.ಎಸ್.ಪದವಿ ಪಡೆದರು. ಕನ್ನಡ ಸಾಹಿತ್ಯ ಪರಿಷತ್ತಿನಿಂದ ಕನ್ನಡರತ್ನ ಪರೀಕ್ಷೆಯಲ್ಲಿ ಉತ್ತೀರ್ಣರಾದರು. ಬಾಲ್ಯದಿಂದಲೂ ಕಥೆ ಕೇಳುವುದು, ಹೇಳುವುದರಲ್ಲಿ ತುಂಬಾ ಆಸಕ್ತಿ ವಹಿಸುತ್ತಿದ್ದರು. ಸಣ್ಣಕತೆಗಳು  ಮತ್ತು ಕಾದಂಬರಿ ಅವರಿಗೆ ಮುದಕೊಟ್ಟ ಪ್ರಕಾರಗಳು. ಗೀತಾರವರು ಒಬ್ಬ ಉದ್ಯಮಿಯನ್ನು ವಿವಾಹವಾಗಿ ಮಕ್ಕಳು ಮೊಮ್ಮಕ್ಕಳನ್ನು ಪಡೆದಿದ್ದಾರೆ.

ಸಾಹಿತ್ಯ ರಚನೆ

ಕಾದಂಬರಿ
ಗೀತಾ ಅವರ ಹಲವು ಕಾದಂಬರಿಗಳು ಪತ್ರಿಕೆಗಳಲ್ಲಿ, ನಿಯತಕಾಲಿಕೆಗಳಲ್ಲಿ ಧಾರಾವಾಹಿಯಾಗಿ ಬೆಳಕು ಕಂಡಿವೆ. ಅವುಗಳು-
 ಸೋಲು ಗೆಲುವಿನ ಹಾದಿಯಲ್ಲಿ (ಪ್ರಜಾಮತ), 
 ಮರೀಚಿಕೆ (ಉಷಾಪತ್ರಿಕೆ), 
 ಹೊಂಗೆ ನೆರಳು (ಮಲ್ಲಿಗೆ) 
 ತಮಸೋಮ ಜ್ಯೋತಿರ್ಗಮಯ (ತರಂಗ), 
 ಸಂಕೋಲೆ (ಕರ್ಮವೀರ) 
 ಅವರ‍್ನ ಬಿಟ್ಟು ಇವರ‍್ನ ಬಿಟ್ಟು ಇವರ‍್ಯಾರು (ಸುಧಾ),
 ವಾರಸುದಾರ (ತರಂಗ) ಧಾರಾವಾಹಿಯಾಗಿ ಪ್ರಕಟಗೊಂಡವು.
ಮಿಥ್ಯ ( ಸುಧಾ )
ಇರುವುದೆಲ್ಲವ ಬಿಟ್ಟು ( ಸುಧಾ )

ಕಥಾ ಸಂಕಲನಗಳು
 ಆರದಿರಲಿ ಬೆಳಕು, 
 ಕೈ ಹಿಡಿದು ನಡೆಸೆನ್ನನು,
 ಅದೇ ಏಕಾಂತ 
ಸೆಕೆಂಡ್ ಇನ್ನಿಂಗ್ಸ್ 
ಕಟ್ಟಿಕೊಂಡ ಬುತ್ತಿ 
ಏನ ಬೇಡಲಿ ಏಕೆ ಕಾಡಲಿ

ಟಿ.ವಿ. ಧಾರಾವಹಿಗಳಿಗೆ ಸಂಭಾಷಣೆ
 ಮನ್ವಂತರ, 
 ಮುಕ್ತಾ,
 ಮೌನರಾಗ, 
 ಗುಪ್ತಗಾಮಿನಿ,
 ಜಗಳಗಂಟಿಯರು

ಅಂಕಣ ಬರಹ
 ಬದುಕು ( ಕರ್ಮವೀರ ) 
 ಚೌಕಟ್ಟಿನಾಚೆ ( ಡಿಜಿಟಲ್ ಕನ್ನಡ )

ಉಲ್ಲೇಖಗಳು

ಕಿರುತೆರೆ ನಟನಟಿಯರು
ಕನ್ನಡ ಲೇಖಕಿಯರು
ಬೆಂಗಳೂರಿನವರು
ಸೆರೆವಾಸ

ಕಾನೂನಿನಲ್ಲಿ, ಸೆರೆವಾಸ (ಬಂಧನ) ಎಂದರೆ ಕಾರಾಗೃಹದಂತಹ ಸಾಂಸ್ಥಿಕ ಸ್ಥಳದಲ್ಲಿ ಬಂಧಿಸಲಾಗಿರುವ ಅಥವಾ ಕೂಡಿ ಹಾಕಲಾಗಿರುವ ನಿರ್ದಿಷ್ಟ ಸ್ಥಿತಿ. ಒಂದು ನ್ಯಾಯಾಲಯವು ವಾಸ್ತವವಾಗಿ ವಿಧಿಸಿದ ಅನಿರ್ದಿಷ್ಟ ದಂಡನೆಯಲ್ಲಿನ ಕನಿಷ್ಠ ಅವಧಿಯು ಅಧಿಕೃತ ಸೆರೆವಾಸದ ಅವಧಿ ಎಂದು ಅಮೇರಿಕದ ಸರ್ವೋಚ್ಚ ನ್ಯಾಯಾಲಯ ಸೇರಿದಂತೆ ಅಮೇರಿಕ ಸಂಯುಕ್ತ ಸಂಸ್ಥಾನದ ನ್ಯಾಯಾಲಯಗಳು ಗುರುತಿಸಿವೆ. ಬೇರೆ ರೀತಿ ಹೇಳುವುದಾದರೆ, ಪ್ರತಿವಾದಿಯ ಅನಿರ್ದಿಷ್ಟ ದಂಡನೆಯ ಭಾಗವಾಗಿ ನ್ಯಾಯಾಲಯವು ಆದೇಶಿಸಿದ ಯಾವುದೇ "ಬೀದಿ ಸಮಯ"ವು (ಅಂದರೆ, ಪರೀಕ್ಷಾರ್ಥ ಶಿಕ್ಷಾಸ್ಥಗನ, ಪರೋಲ್ ಅಥವಾ ಮೇಲ್ವಿಚಾರಿತ ಬಿಡುಗಡೆ) ಸೆರೆವಾಸದ ಅವಧಿ ಎಂದು ಅನಿಸಿಕೊಳ್ಳುವುದಿಲ್ಲ.

ಉಲ್ಲೇಖಗಳು 

ಅಪರಾಧಿಕ ಕಾನೂನು
ರಚನೆ

ರಚನೆ ಎಂದರೆ ಒಂದು ಭೌತಿಕ ವಸ್ತು ಅಥವಾ ವ್ಯವಸ್ಥೆಯಲ್ಲಿನ ಅಂತರಸಂಬಂಧಿತ ಘಟಕಗಳ ವಿನ್ಯಾಸ ಮತ್ತು ಸಂಘಟನೆ. ಭೌತಿಕ ರಚನೆಗಳಲ್ಲಿ ಕಟ್ಟಡಗಳು ಹಾಗೂ ಯಂತ್ರಗಳಂತಹ ಮಾನವ ನಿರ್ಮಿತ ವಸ್ತುಗಳು ಮತ್ತು ಜೀವಿಗಳು, ಖನಿಜಗಳು ಹಾಗೂ ರಾಸಾಯನಿಕಗಳಂತಹ ನೈಸರ್ಗಿಕ ವಸ್ತುಗಳು ಸೇರಿವೆ. ಅಮೂರ್ತ ರಚನೆಗಳಲ್ಲಿ ಗಣಕ ವಿಜ್ಞಾನದಲ್ಲಿನ ದತ್ತ ಸಂರಚನೆಗಳು ಮತ್ತು ಸಂಗೀತ ರೂಪಗಳು ಸೇರಿವೆ. ರಚನೆಯ ಬಗೆಗಳಲ್ಲಿ ಶ್ರೇಣಿ ವ್ಯವಸ್ಥೆ (ಒಂದರಿಂದ ಅನೇಕದ ಸಂಬಂಧಗಳ ಅನುಕ್ರಮ), ಅನೇಕದಿಂದ ಅನೇಕದ ಕೊಂಡಿಗಳನ್ನು ಹೊಂದಿರುವ ಜಾಲಬಂಧ, ಅಥವಾ ವ್ಯೋಮದಲ್ಲಿ  ನೆರೆಯವರಾಗಿರುವ ಘಟಕಗಳ ನಡುವೆ ಸಂಪರ್ಕಗಳನ್ನು ಹೊಂದಿರುವ ಜಾಲಂದರ ಸೇರಿವೆ.

ಉಲ್ಲೇಖಗಳು

ಬಾಹ್ಯ ಸಂಪರ್ಕಗಳು 

  (syllabus and reading list)

ವ್ಯವಸ್ಥೆಗಳು